
LĪGUMS Nr. FM VID 2023/283/ERAF-1
Elektroniskās muitas datu apstrādes sistēmas (EMDAS) pilnveidošana, uzturēšana un garantijas nodrošināšana

	Rīgā
	Dokumenta datums ir tā
elektroniskās parakstīšanas datums



[bookmark: _Toc486927814]Valsts ieņēmumu dienests (turpmāk – PASŪTĪTĀJS vai VID), kā vārdā saskaņā ar likumu “Par Valsts ieņēmumu dienestu” rīkojas tā ģenerāldirektore Baiba Šmite-Roķe, no vienas puses un SIA “Helmes Latvia” (turpmāk – IZPILDĪTĀJS), vienotais reģ. Nr. 40003016728, kā vārdā saskaņā ar statūtiem rīkojas tās valdes priekšsēdētājs Viesturs Bulāns, no otras puses, turpmāk abi kopā saukti “Puses”, bet atsevišķi “Puse”, pamatojoties uz Valsts ieņēmumu dienesta rīkotā atklātā konkursa “Muitas elektronisko pakalpojumu informācijas sistēmu pilnveidošana, uzturēšana un garantijas nodrošināšana”, publiskā iepirkuma identifikācijas Nr. FM VID 2023/283/ERAF, rezultātiem, noslēdz šādu publiskā iepirkuma līgumu (turpmāk – Līgums):
Preambula
1.1. Līguma izpildes ietvaros ir iespējams finansējums no ārvalstu finanšu instrumentiem.
Definīcijas un saīsinājumi
	Apgabals
	RZ pieteicēja norādītā informācijas sistēma (IS), sistēmas modulis vai ISIPS funkcionālais apgabals.

	Biznesa stundas (Business hours)
	Laiks, kad tiek veiktas intensīvākās biznesa darbības.
Tiek noteiktas katrā dalībvalstī un paziņotas Eiropas Komisijai. Šie laiki parādās Eiropas Komisijas uzturētajā sistēmā, kur atrodami dati par muitas posteņu kontaktiem un darba laikiem. Līguma izpratnē biznesa stundas ir darba dienās no plkst. 8.00 līdz plkst. 20.00.

	Darba diena/Darba laiks
	PASŪTĪTĀJA darba laiks. PASŪTĪTĀJA normālais darba laiks no pirmdienas līdz ceturtdienai ir no plkst. 8.15 līdz plkst. 17.00 un piektdienās no plkst. 8.15 līdz plkst. 15.45. 

	Darbu pasūtījums
	PASŪTĪTĀJA definēts noteiktā laikā veicams darbs. Par darbu pasūtījumu tiek slēgts vienošanās protokols, izņemot laika uzskaites darbus, kuri tiek pasūtīti atbilstoši Līguma 0.5.0 noteiktajai kārtībai. 

	Ekspertu metode
	Darbietilpības novērtēšanas metode, kas balstās uz ekspertu pieņēmumiem par darbietilpību.

	Epika (Epic)
	Augsta līmeņa prasības apraksta forma, kura apvieno lietotājstāstus.

	Gabaldarbs
	Liela apjoma IP vai iteratīvs IP, par kuru tiek slēgts vienošanās protokols.

	IBIS
	Izpildkodu bibliotēkas informācijas sistēma – VID kodu bibliotēka, kurā VID uztur programmatūras pirmkodus un izpildkodus.

	IPPV
	IZPILDĪTĀJA projekta pārvaldības vide, kas veic sinhronizāciju ar ISIPS.

	ISIPS
	PASŪTĪTĀJA projekta pārvaldības vide, kas veic sinhronizāciju ar IPPV.

	Izmaiņu pieprasījums (IP) 
	RZ, kas tiek klasificēts kā IP, ja nepieciešamas izmaiņas vai papildinājumi Sistēmā, vai garantijai nepakļauto kļūdu novēršana. IP klasificējas kā maza apjoma IP, liela apjoma IP un iteratīvi IP.

	IZPILDĪTĀJA koordinators 
	IZPILDĪTĀJA nozīmēts darbinieks(-i), kurš ir atbildīgs par RLA, Nodevumu un citas nepieciešamās informācijas sagatavošanu un iesniegšanu PASŪTĪTĀJAM.

	Komentārs
	PASŪTĪTĀJA iebildumi, jautājumi vai komentāri par Nodevumu. Komentāri tiek ievadīti ISIPS pie izskatāmā Nodevuma aktuālās versijas vai komentāru caurskates tabulā. 

	Laika uzskaites darbi
	Atbilstoši Līguma 0.5.0.pielikumam laika uzskaites darbi ir maza apjoma IP vai konsultācijas. Par šādiem darbiem netiek slēgts vienošanās protokols.

	Lietojuma scenārijs (use case)
	Prasības apraksta forma, kura ietver lietojuma mērķi, lietotāja lomu, lietotāja un Sistēmas interakcijas, paplašinājumus (zarojumus), lietojuma diagrammu, akceptēšanas kritērijus.

	Lietotājstāsts (user story) (LS)
	Funkcionālo prasību apraksta forma, kura ietver lietotāja lomu, veicamo darbību, tās mērķi, akceptēšanas kritērijus.

	Nodevums
	IZPILDĪTĀJA jebkurš darba rezultāts, kas iesniedzams PASŪTĪTĀJAM.

	Operatīvā piegāde
	[bookmark: _Hlk63404175]Skripti, pirmkods vai izpildkods, kas tiek piegādāti starp programmatūras versijām un ir paredzēti operatīvai programmatūras izmaiņu ieviešanai vai problēmu novēršanai.

	PASŪTĪTĀJA koordinators 
	PASŪTĪTĀJA darbinieks, kurš ir atbildīgs par RZ (atsevišķos gadījumos e-pasta) noformējuma pareizību, SVP sēdē pieņemto lēmumu un citas ar RZ saistītās informācijas apstrādi.

	Piegāde
	Jebkuru akceptējamu Nodevumu iesniegšana atbilstoši Līguma un tā pielikumu prasībām konkrētiem Nodevumiem.

	Piegādes paziņojums
	IZPILDĪTĀJA paziņojums par piegādes iesniegšanu, kas noformēts kā ar drošu elektronisko parakstu parakstīts dokuments, kurš iesūtams PASŪTĪTĀJA lietvedībā un PASŪTĪTĀJAM vai papīra dokuments, kurš reģistrēts PASŪTĪTĀJA lietvedībā. 

	Priekšlasījums
(walkthrough)
	Novērtēšanas process, kurā IZPILDĪTĀJS iepazīstina klātesošos ar iesniegto Nodevumu.

	Problēma
	Sistēmas darbības pārtraukums vai neatbilstība funkcionālajām prasībām vai nefunkcionālajām prasībām, Sistēmas drošības incidenti, neprecizitātes vai kļūdas Sistēmas dokumentācijā. 

	Problēmas novēršana
	IZPILDĪTĀJA piegādāts risinājums, kurā nav iespējams atkārtot pieteikto problēmu vai piegādāts risinājums, kurš ļauj problēmas svarīguma pakāpi pazemināt no kritiskas uz steidzamu vai parastu vai no steidzamas uz parastu.

	Problēmu ziņojums (PZ) 
	RZ, kurā aprakstīta problēma, kas radusies Sistēmas darbībā vai akcepttestēšanas laikā, t.sk. Sistēmas neatbilstība dokumentācijai, nepieciešami papildinājumi vai labojumi dokumentācijā, ietver arī garantijai pakļautās problēmas.

	Programmatūras versija (turpmāk arī – versija)
	Instalējams kārtējais programmatūras variants, kas sastāv no programmatūras pirmkoda, izpildkoda, konfigurācijas skriptiem, versijas piezīmēm, aktualizētas dokumentācijas un testēšanas pārskatiem.

	Reakcijas laika atbilde (RLA)
	IZPILDĪTĀJA sniegtā atbilde uz pieteikto RZ. Reakcijas laikā veicamās darbības noteiktas Līguma 0.1.0.pielikuma 2.3.1.apakšpunktā.

	Reģistrēts ziņojums (RZ) 
	Jebkurš pieteikums, kas reģistrēts ISIPS. Reģistrētie ziņojumi tiek klasificēti kā PZ, IP vai konsultācijas.

	Sistēmu vadības padome (SVP) 


	PASŪTĪTĀJA amatpersonu un/vai darbinieku (turpmāk – PASŪTĪTĀJA darbinieks) kopums, kas pieņem lēmumus par Sistēmas izmaiņām un citiem Līgumā noteiktajiem darbu pārvaldības jautājumiem un darbojas saskaņā ar PASŪTĪTĀJA iekšējiem dokumentiem, kas nosaka SVP darbības principus un kompetenci.

	Testpiemērs
	No IPPV uz ISIPS sinhronizējams vienums akcepttestēšanas nodrošināšanai.


Līguma priekšmets
Saskaņā ar Līgumu un tā pielikumiem PASŪTĪTĀJS pasūta un IZPILDĪTĀJS apņemas:
veikt Līguma un tā pielikumos noteikto Elektroniskās muitas datu apstrādes sistēmas (turpmāk – EMDAS vai Sistēma) pilnveidošanu, uzturēšanu, tajā skaitā nodrošināt Sistēmas darbības monitoringu, saņemto problēmu pieteikumu izvērtēšanu un problēmu eskalēšanu standartprogrammatūras ražotājam;
nodrošināt RZ risināšanu saskaņā ar Līguma 0.7.0.pielikumu, tajā skaitā laika uzskaites darbu realizāciju saskaņā ar Līguma 0.5.0.pielikumu un gabaldarbu realizāciju saskaņā ar Līguma 0.4.0.pielikumu;
nodrošināt sniegto pakalpojumu garantiju 12 (divpadsmit) mēnešu laikā, skaitot no attiecīgo darbu nodošanas – pieņemšanas akta parakstīšanas dienas.
Pušu savstarpējie apliecinājumi
IZPILDĪTĀJS Līguma izpildē iesaistīs tikai augsti kvalificētus un attiecīgu pieredzi guvušus speciālistus. IZPILDĪTĀJS no savas puses apņemas izdarīt visu iespējamo un nepieciešamo, lai Līguma ietvaros veiktie darbi un sniegtie pakalpojumi tiktu izpildīti savlaicīgi, labā ticībā un visaugstākajā kvalitātē, saglabātu un aizsargātu ar Sistēmas darbību saistītos datus un nodrošinātu Sistēmas nepārtrauktu un nevainojamu darbību.
PASŪTĪTĀJS Līguma izpildes ietvaros nodrošinās IZPILDĪTĀJU ar visu Līguma sekmīgai un pilnvērtīgai izpildei nepieciešamo informāciju, organizatorisko atbalstu un pilnvarām.
IZPILDĪTĀJS apņemas Līguma izpildes nodrošināšanai sadarboties ar PASŪTĪTĀJA norādītajām trešajām personām.
IZPILDĪTĀJS apliecina, ka Līguma saistību izpildē neveiks darījumus (neiegādāsies preces vai pakalpojumus) ar tādu fizisku vai juridisku personu, kurai ir piemērotas (tai skaitā tās valdes vai padomes loceklim, patiesā labuma guvējam, pārstāvēttiesīgai personai vai prokūristam, vai personai, kura ir pilnvarota pārstāvēt juridisko personu darbībās, kas saistītas ar filiāli, vai personālsabiedrības biedram, tā valdes vai padomes loceklim, patiesā labuma guvējam, pārstāvēttiesīgai personai vai prokūristam, ja juridiskā persona ir personālsabiedrība) starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts sankcijas.
PASŪTĪTĀJS apņemas laikus informēt IZPILDĪTĀJU par iespējamiem vai paredzamiem kavējumiem Līguma izpildē un apstākļiem, notikumiem un problēmām, kas varētu ietekmēt Līguma precīzu un pilnīgu izpildi vai tā izpildi noteiktajā laikā.
IZPILDĪTĀJA uzņēmumā ir ieviesta, tiek izmantota un uzturēta uzņēmuma informācijas drošības pārvaldības sistēma. IZPILDĪTĀJAM visā Līguma darbības laikā ir spēkā esošs akreditācijas institūcijas izsniegts sertifikāts par IZPILDĪTĀJA informācijas drošības pārvaldības sistēmas sertifikāciju atbilstoši ISO 27001 standartam vai līdzvērtīgam standartam. Ja Līguma darbības laikā IZPILDĪTĀJAM beidzas spēkā esošā sertifikāta darbības termiņš, IZPILDĪTĀJAM ir pienākums savlaicīgi nokārtot jaunu šajā apakšpunktā noteikto sertifikātu. 
Vispārējie nosacījumi
Puses vienojas, ka Līgums tiek uzskatīts par jumta līgumu Pušu sadarbībai Līguma izpildē, kurā tiek noteikti būtiskākie sadarbības principi un nosacījumi. 
Katrs konkrētais darbu pasūtījums, izņemot Līguma 0.5.0.pielikumā noteikto laika uzskaites darbu pasūtījumu, tiek veikts uz atsevišķas vienošanās pamata, par izcenojumiem, kas norādīti Līguma 0.2.0.pielikumā, Pusēm sastādot attiecīgu vienošanās protokolu. Vienošanās protokolus un to pielikumus paraksta abas Puses. Saņemot no PASŪTĪTĀJA puses parakstītu vienošanās protokolu, IZPILDĪTĀJS ne vēlāk kā 5 (piecu) darba dienu laikā to paraksta vai iesniedz PASŪTĪTĀJAM vienošanās protokola neparakstīšanas objektīvu pamatojumu. Par objektīvu pamatojumu nevar tikt uzskatīta IZPILDĪTĀJA speciālistu nepieejamība. Pēc parakstīšanas vienošanās protokols, kā arī ar to saistītie pielikumi tiek pievienoti Līgumam un kļūst par neatņemamu Līguma sastāvdaļu.
[bookmark: _Ref521374486]Katra gabaldarba vienošanās protokolā un tā pielikumos tiek noteikti samaksas nosacījumi, tehniskās un citas prasības, kā arī citi konkrētam darba pasūtījumam specifiski nosacījumi. Gadījumā, ja tiek slēgts vienošanās protokols, kurš tiek finansēts no ārvalstu finanšu instrumenta, vienošanās protokola preambulā norāda ārvalsts finanšu instrumenta projekta nosaukumu un numuru, kura ietvaros slēdz attiecīgo vienošanās protokolu.  
Liela apjoma IP vienošanās protokolā papildus Līguma 5.3.apakšpunktā uzskaitītajam detalizēti nosaka izpildāmo darbu saturu, sagaidāmos un iesniedzamos rezultātus, izpildāmo darbu apjomu cilvēkdienās, maksimālo cenu, iesniegšanas un izpildes termiņu, izpildes secību.
Iteratīva IP vienošanās protokolā papildus Līguma 5.3.apakšpunktā uzskaitītajam nosaka sagaidāmo rezultātu, maksimālo darbu apjomu cilvēkdienās, maksimālo cenu, maksimālo darbu iesniegšanas un izpildes termiņu.
IZPILDĪTĀJS 5 (piecu) darba dienu laikā pēc vienošanās protokola parakstīšanas, sagatavo izpildes plānu, iekļaujot informāciju par plānotajām iterācijām, tajās veicamajiem darbiem, un elektroniski parakstītu iesniedz to Līguma 5.21.apakšpunktā norādītajai PASŪTĪTĀJA pilnvarotajai personai;
izpildes plāns var tikt grozīts, saskaņojot ar Līguma 5.21.apakšpunktā norādīto PASŪTĪTĀJA pilnvaroto personu, nemainot vienošanās protokolā norādīto izpildes termiņu un IP rezultātus. Iepriekš saskaņoto izpildes plānu iesniedz Līguma 5.21.apakšpunktā norādītajai PASŪTĪTĀJA pilnvarotajai personai.
PASŪTĪTĀJS pasūta darbus atbilstoši Līguma 0.7.0.pielikumā noteiktajam. 
Līguma pielikumi tiek numurēti ar trim skaitļiem, savstarpēji atdalītiem ar punktu – “X.Y.Z.”. Ja pielikumi attiecas uz Līgumu kopumā, tad X ir 0 (nulle), Y ir vispārējā pielikuma numurs un Z ir pakārtotā pielikuma numurs. Ja pielikumi attiecas uz darbu paketi (pasūtījumu), tad X ir atšķirīgs numurs no 0 (nulle), Y ir attiecīgās darbu paketes (gabaldarbu) numurs, uz kuru attiecas dotais pielikums, un Z ir pielikuma numurs darba paketes ietvaros.
Darba pasūtījuma rezultāti, kas dokumentē Sistēmas pilnveidošanas dzīves cikla attiecīgās fāzes (darbības koncepcijas apraksts – Sistēmas prasību specifikācija – programmatūras prasību specifikācija – programmatūras projektējuma apraksts u.c., turpmāk – dokumentācijas Nodevumi), var tikt izmantoti darba pasūtījuma uzdevumu formulēšanā un, tādējādi, pēc šo dokumentu apstiprināšanas no PASŪTĪTĀJA puses, tie kļūst saistoši Pusēm.
Saskaņā ar Latvijas Republikā spēkā esošajiem normatīvajiem aktiem par minimālajām kiberdrošības prasībām Līgumā ietverto drošības prasību izpildi uzrauga VID Informācijas sistēmu drošības pārvaldības daļas informācijas drošības vadītājs vai persona, kura viņu aizvieto. 
IZPILDĪTĀJS ir atbildīgs par to, lai tā piesaistītie darbinieki, apakšuzņēmēji un to personāls ievēro visus Līguma 7.punktā iekļautos informācijas neizpaušanas nosacījumus. Tādējādi, ja IZPILDĪTĀJA piesaistītie darbinieki, apakšuzņēmēji vai to personāls pieļaus Līguma informācijas neizpaušanas nosacījumu pārkāpumus, PASŪTĪTĀJS pieprasīs no IZPILDĪTĀJA līgumsodu saskaņā ar Līguma 8.1.7.apakšpunkta noteikumiem. 
IZPILDĪTĀJS nodrošina, ka darbu pasūtījumu izpildē atbilstoši paredzētajām kompetencēm piedalīsies Līguma 0.3.0.pielikumā norādītie speciālisti. PASŪTĪTĀJS ir tiesīgs vismaz 3 (trīs) darba dienas iepriekš pieprasīt Līguma 0.3.0.pielikumā norādīto IZPILDĪTĀJA speciālistu ar noteiktām zināšanām, izņemot programmētāju un testētāju, dalību konkrētu jautājumu par Sistēmas pilnveidošanu un uzturēšanu risināšanā. 
[bookmark: _Hlk168563364]Nepieciešamības gadījumā IZPILDĪTĀJS saskaņā ar Publisko iepirkumu likuma (turpmāk - PIL) 62.pantu ir tiesīgs nomainīt Līguma 0.3.0.pielikumā sākotnēji minētos speciālistus ar citiem, kuru kvalifikācija atbilst minētajā Līguma pielikumā izvirzītajām prasībām, Līguma 12.16.apakšpunktā noteiktajām prasībām un prasībām, kuras PASŪTĪTĀJS vērtējis, piešķirot Līguma slēgšanas tiesības, kā arī piesaistīt darbu pasūtījumu izpildē papildu speciālistus, bet tiem ir jāatbilst Līguma 12.16.apakšpunktā noteiktajām prasībām, to iepriekš rakstiski saskaņojot ar VID Informātikas pārvaldes direktoru vai Informātikas pārvaldes direktora vietnieku, vai personu, kura viņus aizvieto. IZPILDĪTĀJS, rakstiski saskaņojot speciālista nomaiņu un papildus speciālista piesaisti, norāda piedāvātā speciālista vārdu, uzvārdu, personas kodu un esošo vai prognozējamo darba tiesisko attiecību veidu, kā arī iesniedz VID attiecīgā speciālista personīgo apliecinājumu, ka tas piekrīt fizisko personu datu apstrādei ar mērķi, lai VID varētu pārliecināties par piedāvātā speciālista atbilstību Līguma prasībām, tajā skaitā nosūtīt informāciju par piedāvāto speciālistu pārbaudei Satversmes aizsardzības birojam. Pārbaudot IZPILDĪTĀJA piedāvātā speciālista atbilstību, VID rīkojas atbilstoši Latvijas Republikā spēkā esošajiem normatīvajiem aktiem par minimālajām kiberdrošības prasībām. Atbilstoši Ministru kabineta 2021. gada 6. jūlija noteikumu Nr.508 “Kritiskās infrastruktūras, tajā skaitā Eiropas kritiskās infrastruktūras, apzināšanas, drošības pasākumu un darbības nepārtrauktības plānošanas un īstenošanas kārtība” (turpmāk – MK noteikumi Nr.508) 16.punktam, pirms speciālista nomaiņas vai papildu speciālista piesaistes saskaņošanas informāciju par speciālistu VID nosūta pārbaudei Satversmes aizsardzības birojam. Gadījumā, ja par IZPILDĪTĀJA piedāvāto speciālistu tiek saņemts negatīvs atzinums no kompetentajām drošības iestādēm, vai, ja IZPILDĪTĀJA piedāvātais speciālists neatbilst Latvijas Republikā spēkā esošajiem normatīvajiem aktiem par minimālajām kiberdrošības prasībām, speciālista nomaiņa un papildu speciālista piesaiste netiek saskaņota. VID vārdā šajā apakšpunktā noteikto saskaņojumu vai atteikumu saskaņot paraksta VID Informātikas pārvaldes direktors vai Informātikas pārvaldes direktora vietnieks, vai persona, kura viņu aizvieto. Speciālistu nomaiņas un papildu speciālistu piesaistes gadījumā nav nepieciešams veikt grozījumus Līguma 0.3.0.pielikumā. IZPILDĪTĀJAM pēc Līguma 5.21.apakšpunktā noteiktās PASŪTĪTĀJA pilnvarotās personas pieprasījuma 5 (piecu) darba dienu laikā ir jāiesniedz aktuāls Līguma izpildē iesaistīto speciālistu saraksts. Šajā apakšpunktā minētie nosacījumi attiecas arī uz Līguma 5.21. un 5.22.apakšpunktā noteiktajām IZPILDĪTĀJA pilnvarotajām personām un IZPILDĪTĀJA koordinatoriem. 
Papildus piesaistītie speciālisti, kas atbilst Līguma 12.16.apakšpunktā noteiktajām prasībām, bet kuru kvalifikācija neatbilst Līguma 0.3.0.pielikumā izvirzītajām prasībām vai kuri pilda lomu, kas nav paredzēta Līguma 0.3.0.pielikumā, Līguma ietvaros veic darbus tiešā Līguma 0.3.0.pielikumā norādīto vai Līguma 5.12.apakšpunktā noteiktā kārtībā nomainīto speciālistu vadībā un kontrolē. Viena speciālista vadībā un kontrolē var strādāt ne vairāk kā 2 (divi) speciālisti. Norādot objektīvu pamatojumu un saņemot rakstisku VID Informātikas pārvaldes direktora vai Informātikas pārvaldes direktora vietnieka vai personas, kura viņus aizvieto, saskaņojumu, IZPILDĪTĀJS var viena speciālista vadībā piesaistīt vairāk kā 2 (divus) speciālistus. Kopā no visiem papildu piesaistītajiem speciālistiem ne vairāk kā 50 % (piecdesmit procenti) drīkst būt tādi, kuru kvalifikācija neatbilst Līguma 0.3.0.pielikumā izvirzītajām prasībām. 
IZPILDĪTĀJS ir tiesīgs bez saskaņojuma, rakstveidā par to informējot PASŪTĪTĀJU, atstatīt speciālistus no Līguma izpildes. Atstatot no Līguma izpildes Līguma 0.3.0.pielikumā sākotnēji norādītos vai Līguma 5.12.apakšpunktā noteiktajā kārtībā nomainītos speciālistus, IZPILDĪTĀJS nodrošina Līguma 0.3.0.pielikumā noteikto minimālo obligāti nodrošināmo speciālistu komandas skaitlisko sastāvu sadalījumā pa lomām.
PASŪTĪTĀJAM ir tiesības rakstveidā pieprasīt IZPILDĪTĀJA speciālistu nomaiņu, ja:
IZPILDĪTĀJA speciālists atkārtoti kavējis Līguma 5.21.apakšpunktā noteikto Pušu pilnvaroto personu saskaņotu interviju vai lietotāju apmācību; 
IZPILDĪTĀJA speciālists atkārtoti nav veicis darbu ar nepieciešamo lietpratību un rūpību, kādu PASŪTĪTĀJS varēja sagaidīt no Līguma 0.3.0.pielikumā norādītajām prasībām atbilstoša speciālista vai Līguma 0.3.0.pielikumā norādītajām prasībām atbilstoša speciālista vadībā un kontrolē strādājoša speciālista, un PASŪTĪTĀJS iepriekš rakstveidā par to brīdinājis IZPILDĪTĀJU;
IZPILDĪTĀJA speciālists nav ievērojis vispārpieņemtās ētikas un profesionālās ētikas normas;
IZPILDĪTĀJA speciālists nespēj komunicēt latviešu valodā un nav ticis nodrošināts tulks.
PASŪTĪTĀJS ir tiesīgs pieprasīt, lai darbu pasūtījumā norādīto Nodevumu izstrādē iesaistītie speciālisti darbu vai daļu no darba veic PASŪTĪTĀJA telpās. Šādā gadījumā PASŪTĪTĀJS nodrošina IZPILDĪTĀJA personālu ar normatīvajos aktos noteiktajām prasībām atbilstošām darba vietām, kuras aprīkotas ar datoru un tīmekļa pieslēgumu. 
IZPILDĪTĀJS veic darbietilpības novērtējumu pēc Līguma 0.2.0.pielikumā definētās darbietilpības novērtēšanas metodes un nodrošina IZPILDĪTĀJA eksperta bezmaksas konsultācijas PASŪTĪTĀJA darbiniekiem par darbietilpības novērtēšanas metodikas izmantošanu un jebkuru citu darbietilpības novērtēšanā izmantoto informāciju telefoniski, e-pasta veidā vai klātienē pēc Līguma 5.21.apakšpunktā noteiktās PASŪTĪTĀJA pilnvarotās personas pieprasījuma. PASŪTĪTĀJS ir tiesīgs nesaskaņot darbu pasūtījumu, ja tam nav pievienots nepieciešamais darbietilpības novērtējums. Gadījumos, ja ir sniegts detalizēts darbietilpības novērtējums, bet konkrētais darbs netiek pasūtīts, tas tiek klasificēts kā konsultācija un apmaksas apjoms tiek noteikts saskaņā ar Līguma 0.5.0.pielikumu. 
Darbu pasūtījumu pieteikšana un risināšana notiek saskaņā ar Līguma 0.7.0.pielikuma noteikumiem.
Ja atsevišķā darbu pasūtījuma izpildes laikā atklājas, ka tā izpilde nav iespējama, vai arī rezultāts var būt vienīgi negatīvs, IZPILDĪTĀJAM jāaptur darbu izpilde un jāziņo par to Līguma 5.21.apakšpunktā noteiktajai PASŪTĪTĀJA pilnvarotajai personai 2 (divu) darba dienu laikā, norādot darbu apturēšanas iemeslu. PASŪTĪTĀJAM ir tiesības apturēt darbu izpildi, ja tiek konstatēts, ka darbu izpilde nav iespējama vai nenodrošina paredzēto rezultātu. 5 (piecu) darba dienu laikā pēc darbu apturēšanas Puses lemj par kārtību, kādā tālāk veicams vai izbeidzams darbu pasūtījums un veicami norēķini par veikto darbu. 
IZPILDĪTĀJA veikto Sistēmas Nodevumu izstrādes rezultāts nedrīkst negatīvi ietekmēt Sistēmas veiktspējas rādītājus, kas noteikti Līguma 0.1.0.pielikuma 2.7.2.apakšpunktā, un jebkuru citu saistīto informācijas sistēmu veiktspējas rādītājus. 
[bookmark: _Ref443984007]Puses nosaka un pilnvaro no PASŪTĪTĀJA puses VID Informātikas pārvaldes Pamatdarbības atbalsta informācijas sistēmu daļas Muitas informācijas sistēmu nodaļas vadītāju vai VID Informātikas pārvaldes Pamatdarbības atbalsta informācijas sistēmu daļas vadītāju, vai VID Informātikas pārvaldes direktora vietnieku vai personas, kuras viņus aizvieto un no IZPILDĪTĀJA puses – Biznesa līnijas vadītāju Māri Jungu vai Valdes priekšsēdētāju Viesturu Bulānu, izpildīt atbildīgo kontaktpersonu (turpmāk – Pušu pilnvarotās personas) funkcijas Līguma ietvaros. IZPILDĪTĀJA pilnvarotās personas atbilst Līguma 12.16.apakšpunktā noteiktajām prasībām. Minētās Pušu pilnvarotās personas veic Līguma ietvaros izpildāmo darbu koordināciju savas kompetences ietvaros. Visi ziņojumi PASŪTĪTĀJA pilnvarotajām personām tiek sūtīti uz e-pasta adresi ip_EMDAS@vid.gov.lv un IZPILDĪTĀJA pilnvarotajām personām tiek sūtīti uz e-pasta adresi emdas@helmes.com. 
[bookmark: _Ref482284553]Puses pilnvaro parakstīt nodošanas – pieņemšanas aktus:
par laika uzskaites darbiem EMDAS SVP priekšsēdētāju vai priekšsēdētāja vietnieku no PASŪTĪTĀJA puses, bet no IZPILDĪTĀJA puses Biznesa līnijas vadītāju Māri Jungu vai Valdes priekšsēdētāju Viesturu Bulānu. IZPILDĪTĀJA pilnvarotās personas atbilst Līguma 12.16.apakšpunktā noteiktajām prasībām.
par gabaldarbiem no PASŪTĪTĀJA puses VID Muitas pārvaldes E-muitas daļas vadītāju vai VID Muitas pārvaldes E-muitas daļas nodaļas vadītāju, bet no IZPILDĪTĀJA puses Biznesa līnijas vadītāju Māri Jungu vai Valdes priekšsēdētāju Viesturu Bulānu. IZPILDĪTĀJA pilnvarotās personas atbilst Līguma 12.16.apakšpunktā noteiktajām prasībām. Atsevišķos vienošanās protokolos, kas tiek slēgti par gabaldarbiem, var tikt noteikta cita konkrēta persona, kas ir tiesīga parakstīt nodošanas – pieņemšanas aktus no PASŪTĪTĀJA puses.
[bookmark: _Hlk78899780]Nodevumu pieņemšanas kārtība, veicamie pasākumi un izskatīšanas termiņi ir noteikti Līguma 0.6.0.pielikumā. 
[bookmark: jaturpina1]Pušu pilnvarotās personas savstarpējā sarakstē izmanto Līgumā norādītās Pušu pilnvaroto personu e-pasta adreses. E-pasta nosūtīšanas laiks tiek fiksēts uz PASŪTĪTĀJA elektroniskā pasta atskaites par piegādāto e-pastu (piegāde uz adresāta serveri) izdrukas (e-pastam laiks tiek fiksēts un saglabāts arī elektroniskā formātā), kas nepieciešamības gadījumā katrai no Pusēm var kalpot par pierādījumu par attiecīgās vēstules nosūtīšanu un, pamatojoties uz kuru, var tikt piemērotas soda sankcijas attiecībā pret IZPILDĪTĀJU par Līgumā noteikto termiņu neievērošanu.
Sistēmas pilnveidošanas un uzturēšanas laikā PASŪTĪTĀJS ir tiesīgs prasīt IZPILDĪTĀJAM jebkādu informāciju saistībā ar Sistēmas uzturēšanas un pilnveidošanas kvalitātes nodrošināšanu. IZPILDĪTĀJAM ir pienākums sniegt šādu informāciju, ja IZPILDĪTĀJAM tāda ir vai tādai būtu jābūt.
IZPILDĪTĀJAM ir pienākums dokumentēt visas izmaiņas Sistēmas programmatūrā, atbilstoši Līguma 0.1.0.pielikuma 2.6.3.apakšpunkta prasībām, ja attiecīgajā darbu pasūtījumā nav noteikts citādāk.
IZPILDĪTĀJAM jāiesniedz pilna Sistēmas programmatūras versija atbilstoši Līguma 0.1.0. pielikuma 2.6.1.apakšpunkta prasībām. 
PASŪTĪTĀJAM ir tiesības:
dot IZPILDĪTĀJAM saistošus norādījumus par Līguma izpildi, ciktāl tas nemaina vai nepapildina Līguma priekšmetu vai nepadara neiespējamu Līguma izpildi; 
pieprasīt un saņemt no IZPILDĪTĀJA informāciju un paskaidrojumus par Līguma izpildes gaitu un citiem Līguma izpildes jautājumiem;
bez kompensāciju vai zaudējumu atlīdzības izmaksas apturēt Līguma un/vai Līguma ietvaros noslēgto vienošanās protokolu izpildi ārējos normatīvajos aktos vai Ministru kabineta 2016.gada 20.septembra instrukcijā Nr.3 “Ārvalstu finanšu instrumentu finansētu civiltiesisku līgumu izstrādes un slēgšanas instrukcija valsts tiešās pārvaldes iestādēs” (turpmāk – Instrukcija) noteiktajos gadījumos, ja Līguma ietvaros ir slēgti viens vai vairāki vienošanās protokoli, kuru izpildi pilnībā vai daļēji finansē Eiropas Savienības struktūrfondi, Kohēzijas fonds, Eiropas Ekonomikas zonas finanšu instruments, Eiropas Kaimiņattiecību instruments, Norvēģijas finanšu instruments, Latvijas un Šveices sadarbības programma vai Iekšējās drošības fonds un Patvēruma, migrācijas un integrācijas fonds, kā arī citi ārvalstu finanšu instrumenti (turpmāk – ārvalstu finanšu instrumenti); 
bez kompensāciju vai zaudējumu atlīdzības izmaksas apturēt un atlikt attiecīgos Līgumā un/vai Līguma ietvaros noslēgtā vienošanās protokolā paredzētos maksājumus ārējos normatīvajos aktos vai Instrukcijā noteiktajos gadījumos, ja Līguma ietvaros ir slēgti viens vai vairāki vienošanās protokoli, kuri tiek finansēti no ārvalstu finanšu instrumentiem;
aizstāt PASŪTĪTĀJU kā līdzēju ar citu iestādi, ja PASŪTĪTĀJU kā iestādi reorganizē vai mainās tā kompetence.
Gadījumā, ja Līguma ietvaros tiek slēgts vienošanās protokols, kas tiek finansēts no ārvalstu finanšu instrumenta, lai novērstu neatbilstoši veiktu izmaksu risku ārvalstu finanšu instrumenta finansētā projektā, PASŪTĪTĀJAM ir pienākums apturēt attiecīgā vienošanās protokola izpildi uz laiku šādos gadījumos:
Ministru kabinetā ir ierosināta attiecīgā ārvalstu finanšu instrumenta plānošanas perioda prioritāšu un aktivitāšu pārskatīšana, un saistībā ar to PASŪTĪTĀJAM var tikt samazināts vai atsaukts ārvalstu finanšu instrumenta finansējums, ko PASŪTĪTĀJS bija paredzējis izmantot attiecīgo Līgumā paredzēto maksājuma saistību segšanai;
saskaņā ar ārvalstu finanšu instrumenta vadībā iesaistītas iestādes vai Ministru kabineta lēmumu.
Līguma 5.28.3. un 5.29.apakšpunktā minētais Līguma izpildes apturēšanas laiks nedrīkst pārsniegt Līguma 9.2.1.apakšpunktā noteikto termiņu.
IZPILDĪTĀJAM ir pienākums:
saskaņot ar PASŪTĪTĀJU Līgumā minētos jautājumus, kas saistīti ar Līguma saistību izpildi;
laikus informēt PASŪTĪTĀJU par iespējamiem vai paredzamiem kavējumiem Līguma izpildē un apstākļiem, notikumiem un problēmām, kas ietekmē Līguma precīzu un pilnīgu izpildi vai tā izpildi noteiktajā laikā, kā arī par Līgumā minētiem apstākļiem un notikumiem, kuru dēļ var tikt ietekmēta Līguma precīza un pilnīga izpilde vai tā izpilde noteiktajā laikā.
Ja kāda no Pusēm uzskata, ka kāds no Līgumā noteiktā termiņa kavējumiem var rasties vai ir radies otras Puses vai trešās personas darbības vai bezdarbības dēļ, Puse, kurai kavējums radies, ir tiesīga lūgt šī termiņa pagarinājumu, ja tā var pierādīt, ka otras Puses vai trešās personas rīcība ir izraisījusi šo kavējumu. Pusei, kura otras Puses vai trešās personas rīcības dēļ nevar izpildīt savas saistības, nekavējoties rakstveidā jābrīdina otra Puse par saistību izpildes neiespējamību. Par termiņa pagarinājumu Līguma 5.21.apakšpunktā noteiktā attiecīgās Puses pilnvarotā persona, kura lūdz pagarinājumu, nosūta otras Puses pilnvarotajai personai pamatotu lūgumu ne vēlāk kā 5 (piecas) darba dienas pirms darbu izpildes termiņa. Otra Puse izvērtē šajā apakšpunktā minēto lūgumu un gadījumā, ja tā piekrīt, ka termiņa kavējums ir radies tās vai trešās personas dēļ, tā piekrīt pagarināt šo termiņu par atbilstošu laika periodu. Ja šādi kavētais termiņš ir vienošanās protokolā noteiktais gabaldarbu izpildes termiņš, tad Puses noformē izpildes termiņa pagarinājumu kā grozījumus attiecīgajā vienošanās protokolā. Šādā gadījumā ir pieļaujams, ka šāds grozījumu vienošanās protokols tiek faktiski abpusēji parakstīts jau pēc datuma, kurā ir nolikts darbu izpildes termiņš.
Gadījumā, ja Līguma ietvaros tiek slēgts vienošanās protokols, kas tiek finansēts no ārvalstu finanšu instrumenta, Puses ir tiesīgas pagarināt attiecīgā vienošanās protokola izpildes termiņu šādos gadījumos:
ja attiecīgā vienošanās protokola izpildes termiņa pagarināšanas nepieciešamība ir radusies no PASŪTĪTĀJA atkarīgu apstākļu dēļ, kā arī, ja attiecīgā vienošanās protokola izpildes kavējums ir radies saistībā ar cita PASŪTĪTĀJA noslēgta līguma vai vienošanās protokola izpildes kavējumu vai pārkāpumu;
ir pārtraukta vai kavēta PASŪTĪTĀJA īstenota ārvalstu finanšu instrumenta finansēta projekta ieviešana, kura ietvaros noslēgts attiecīgais vienošanās protokols;
ir pārtraukta vai kavēta citas iestādes īstenota ārvalstu finanšu instrumenta finansēta projekta ieviešana, un tas ir saistīts ar attiecīgā vienošanās protokola izpildi;
ja izpildes termiņa pagarināšanas nepieciešamība ir radusies vai ir nepieciešama nepārvaramas varas dēļ vai tai ir cits objektīvs no IZPILDĪTĀJA gribas neatkarīgs iemesls, kuru IZPILDĪTĀJS iepriekš nevarēja paredzēt un novērst.
Līguma 5.33.apakšpunktā minētajos gadījumos vienošanās protokola izpildes termiņš nevar tikt pagarināts, ja tas pārsniedz attiecīgā ārvalstu finanšu instrumenta finansētā projekta termiņu. Šādā gadījumā PASŪTĪTĀJAM ir pienākums veikt samaksu par IZPILDĪTĀJA faktiski izpildītajiem un no PASŪTĪTĀJA puses pieņemtajiem darbiem, par to veicot attiecīgus vienošanās protokola grozījumus.
PASŪTĪTĀJS Līguma darbības laikā ir tiesīgs mainīt ISIPS un/vai sadarbības procesa kārtību un apjomu, kas tiek apstrādāts, izmantojot ISIPS, attiecīgi grozot Līguma 0.7.0.pielikumu, brīdinot par to IZPILDĪTĀJU vismaz 60 (sešdesmit) dienas iepriekš. Visā Līguma izpildes laikā, tai skaitā arī ISIPS maiņas gadījumā, IZPILDĪTĀJAM par saviem līdzekļiem jānodrošina sasaiste starp ISIPS un IPPV vai citu uzskaites sistēmu, lai tiktu nodrošināta Līguma 0.7.0.pielikumā noteiktā sadarbības kārtība.
[bookmark: _Hlk168563465]Nepieciešamības gadījumā VID ir tiesības piešķirt IZPILDĪTĀJA speciālistiem piekļuves tiesības EMDAS produkcijas un testa videi. Šādā gadījumā IZPILDĪTĀJS iesniedz VID attiecīgā speciālista personīgo apliecinājumu, ka tas piekrīt fizisko personu datu apstrādei ar mērķi, lai VID pārliecinātos par personas nevainojamu reputāciju.
IZPILDĪTĀJS bez papildu maksas Līguma darbības laikā izstrādā un uztur aktuālu elektronisko bibliotēku, kurā Līguma darbības laikā uzkrāj informāciju, piemēram, sanāksmju protokolus, plānus, kas saistīti ar Līguma izpildi un EMDAS uzturēšanas un EMDAS darbības nodrošināšanu.
[bookmark: _Hlk87864708]IZPILDĪTĀJS 30 (trīsdesmit) dienu laikā pēc Līguma termiņa beigām vai pēc Līguma izbeigšanas nodod VID pilnvarotai personai Līguma darbības laikā izveidoto bibliotēku, ievietojot to VID pilnvarotās personas, kas norādīta Līguma 5.21.apakšpunktā, norādītajā repozitorijā.
Līguma kopējā summa un maksājumu kārtība
[bookmark: _Ref443992535]Līguma kopējā summa ir 21 900 826,45 EUR (divdesmit viens miljons deviņi simti tūkstoši astoņi simti divdesmit seši euro un 45 centi) bez pievienotās vērtības nodokļa (turpmāk – PVN). PVN tiek aprēķināts un maksāts papildus saskaņā ar spēkā esošo nodokļa likmi. 
[bookmark: _Hlk87725221]Līguma kopējā summa ietver visas izmaksas, kas saistītas ar Sistēmas uzturēšanas pakalpojuma nodrošināšanu, pilnveidošanas darbu veikšanu, garantijas nodrošināšanu, programmatūras testēšanas vides un testēšanas datubāzes izveidošanu, instalācijas pakotņu sagatavošanu, dokumentācijas sagatavošanu, muitas maksājumiem, garantijām, nodokļiem (izņemot PVN) un nodevām, personāla, ceļošanas izmaksas, nepieciešamo atļauju saņemšanu no trešajām personām, kā arī visas citas izmaksas, kas nepieciešamas Līguma savlaicīgai un kvalitatīvai izpildei. 
IP tiek apmaksāti atbilstoši faktiskajai darbietilpībai, kuru Puses novērtē, parakstot darbu nodošanas – pieņemšanas aktu, bet nepārsniedzot gabaldarbu vienošanās protokolā vai laika uzskaites darbu realizācijas aprakstā norādīto maksimālo IP realizācijas cenu.
Norēķinus PASŪTĪTĀJS veic 30 (trīsdesmit) kalendāro dienu laikā pēc attiecīgā nodošanas – pieņemšanas akta abpusējas parakstīšanas un IZPILDĪTĀJA rēķina saņemšanas dienas, maksājumu pārskaitot uz IZPILDĪTĀJA norēķinu kontu bankā, izņemot gadījumu, ja darbi tiek apmaksāti, izmantojot ārvalstu finanšu instrumentus.
Gadījumā, ja darbi tiek apmaksāti, izmantojot ārvalstu finanšu instrumentus, PASŪTĪTĀJS norēķinus veic šādā kārtībā:
80 % (astoņdesmit procentu) apmērā no attiecīgā vienošanās protokolā noteiktās līgumcenas veic 30 (trīsdesmit) kalendāro dienu laikā pēc nodošanas – pieņemšanas akta abpusējas parakstīšanas, atbilstoša galvojuma iesniegšanas un IZPILDĪTĀJA rēķina saņemšanas dienas, maksājumu pārskaitot uz IZPILDĪTĀJA norēķinu kontu bankā;
20 % (divdesmit procentu) apmērā no attiecīgā vienošanās protokolā noteiktās līgumcenas veic 30 (trīsdesmit) kalendāro dienu laikā pēc attiecīgā Nodevuma izmantošanas (darbināšanas) uzsākšanas produkcijas vidē, par ko Līguma 5.21.apakšpunktā minētā PASŪTĪTĀJA pilnvarotā persona 5 (piecu) darba dienu laikā, nosūtot e‑pasta vēstuli, informē Līguma 5.21.apakšpunktā minēto IZPILDĪTĀJA pilnvaroto personu.
IZPILDĪTĀJS izraksta rēķinu par summu, kas atbilst 100% (vienam simtam procentu) no attiecīgajā nodošanas – pieņemšanas aktā norādītās summas. IZPILDĪTĀJS sagatavo strukturētu elektronisko rēķinu (e-rēķins) atbilstoši normatīvo aktu prasībām un nosūta to PASŪTĪTĀJAM uz eAdresi: EINVOICE_VID@90000069281. E-rēķins tiek uzskatīts par saņemtu nākamajā darba dienā pēc tā nosūtīšanas uz šajā apakšpunktā norādīto eAdresi. Elektroniskā pasta adrese norēķinu saziņai FP.lietvediba@vid.gov.lv. 
Pēc darbu nodošanas – pieņemšanas akta par vienošanās protokolā paredzēto darbu veikšanu, kuri tiek finansēti no ārvalstu finanšu instrumenta, abpusējas parakstīšanas IZPILDĪTĀJS ne vēlāk kā kopā ar attiecīgo rēķinu iesniedz PASŪTĪTĀJAM kredītiestādes vai apdrošināšanas sabiedrības IZPILDĪTĀJA garantijas laika saistību izpildes galvojuma (turpmāk – galvojums) oriģinālu, kas atbilst Līguma 0.9.0.pielikumā norādītajai formai. Galvojumu var iesniegt arī citā formā, tomēr tajā  obligāti norāda šādu informāciju:  Līguma numurs, informācija par IZPILDĪTĀJU (nosaukums, uzņēmuma uzņēmējdarbības forma, vienotais reģistrācijas numurs, juridiskā adrese), informācija par kredītiestādi vai apdrošināšanas sabiedrību (nosaukums, reģistrācijas vieta, vienotais reģistrācijas numurs, juridiskā adrese), saistības, par kurām tiek dots galvojums, galvojuma summa un galvojuma spēkā esamības sākuma un beigu datums, kā arī Pušu tiesības un pienākumi, tajā skaitā prasījumu saņemšanas noteikumi galvojuma saistību termiņa ietvaros, ievērojot Līguma 0.9.0.pielikumā ietvertos nosacījumus. VID neapmaksā attiecīgo rēķinu, kamēr IZPILDĪTĀJS nav iesniedzis PASŪTĪTĀJAM attiecīgo Līguma prasībām atbilstošu galvojumu.
Galvojums atbilst šādām prasībām:
galvojuma summa ir nosakāma 10 % (desmit procentu) apmērā no attiecīgā vienošanās protokola kopējās izpildes līgumcenas bez PVN; 
galvojuma termiņš ir nosakāms tāds pats kā attiecīgā Nodevuma garantijas termiņš, kas tiek noteikts saskaņā ar Līguma 3.1.3.apakšpunktu.
VID ir tiesības pieprasīt Līguma ietvaros aprēķinātos līgumsodus par IZPILDĪTĀJA garantijas saistību neizpildi (garantijas ietvaros pieteikto PZ reakcijas laika bojājumu novēršanas laika kavējumiem) no attiecīgā galvojuma sniedzēja. VID tāpat ir tiesības pieprasīt no attiecīgā galvojuma sniedzēja, pamatojoties uz Līguma 8.1.4. un/vai 8.1.5.apakšpunktu aprēķināto līgumsodu summas par IZPILDĪTĀJA pieļautajiem Līguma saistību pārkāpumiem, ja Līguma 8.1.4. un/vai 8.1.5.apakšpunktā noteiktās līgumsodu pieprasīšanas tiesības ir radušās saistībā ar IZPILDĪTĀJA pārkāpumiem, kas tieši saistīti ar attiecīgā vienošanās protokola darbu Nodevumu, par kuru ir izsniegts galvojums. 
PASŪTĪTĀJAM ir pienākums atteikties pieņemt Līguma 6.7.apakšpunktā minēto galvojumu, ja konstatējams vismaz viens no šādiem apstākļiem:
galvojuma dokumentā ir noteikts nodrošinātā prasījuma cesijas vai nodrošinājuma izlietošanas tiesību aizliegums;
galvojums var tikt izlietots, tikai ceļot prasību tiesā vai šķīrējtiesā;
galvojuma dokumenta noteikumi ierobežo, apgrūtina vai novilcina PASŪTĪTĀJA iespēju izlietot tajā paredzēto nodrošinājumu vai galvojuma izlietošana ir saistīta ar nepamatoti īsu termiņu vai citiem PASŪTĪTĀJU ierobežojošiem noteikumiem;
galvojuma dokuments paredz galvojuma devēja tiesības atkāpties no galvojuma dokumenta bez PASŪTĪTĀJA piekrišanas (vienpusēji atcelt galvojuma dokumentu);
galvojums vai galvojuma dokuments neatbilst Līgumam;
galvojuma dokumentam vai tajā paredzētajam galvojumam ir piemērojams ārvalsts likums;
PASŪTĪTĀJAM ir cits pamatots iemesls atteikties pieņemt galvojumu.
Ja piemēroto sankciju dēļ VID nav tiesības veikt samaksu IZPILDĪTĀJAM par faktiski sniegto pakalpojumu apjomu, VID atliek samaksas veikšanu un samaksai noteiktie termiņi tiek apturēti līdz brīdim, kad pret Līguma 12.17.1.apakšpunktā norādītajiem sankciju subjektiem tiek atceltas sankcijas un maksājumus ir iespējams veikt.
VID nav pienākums izlietot visu Līguma 6.1.apakšpunktā minēto Līguma kopējo summu.
[bookmark: _Ref482284304]Informācijas neizpaužamība un autortiesības
[bookmark: _Ref443989638]Par neizpaužamu informāciju Līguma izpratnē Puses uzskata jebkādu informāciju, kas IZPILDĪTĀJAM, tā darbiniekiem vai tā piesaistītajiem speciālistiem kļuvusi zināma saistībā ar Līguma izpildi (turpmāk – Neizpaužama informācija). 
Par Neizpaužamu informāciju uzskatāma informācija saskaņā ar Līguma 7.1.apakšpunktā norādīto neatkarīgi no tā, kādā formā šī informācija ir ietverta, izveidota vai uzglabāta, t.i., tā var būt mutiskā, rakstiskā, elektroniskā formā vai jebkāda veida datu nesējos.
Līguma ietvaros Neizpaužamu informāciju ir tiesīgs lietot tikai IZPILDĪTĀJS, tā darbinieki vai tā piesaistītie speciālisti, ja vien Līgumā nav noteikts savādāk, vai Puses Līguma darbības laikā rakstiski nevienojas citādi. 
PASŪTĪTĀJS bez īpašām atsaucēm un norādēm ir tiesīgs izmantot Neizpaužamu informāciju jebkurā laikā un veidā, pats nosakot, kā to izlietot. 
Puses ar Neizpaužamas informācijas prettiesisku izpaušanu saprot Neizpaužamas informācijas nodošanu mutiski, rakstiski, elektroniski vai jebkādā citā tehniskā veidā, tās kopēšanu, pavairošanu, kopēšanu datu nesējos (CD, DVD, zibatmiņās, kā arī citos informācijas datu nesējos), izplatīšanu, pārdošanu, dāvināšanu, iznomāšanu, izmainīšanu, pārveidošanu, labošanu un nodošanu trešajām personām vai citas līdzīgas darbības ar Neizpaužamu informāciju.
Neizpaužamas informācijas aizsardzības noteikumi neattiecas uz tādu informāciju:
kas tās nodošanas laikā vai pēc tam ir kļuvusi likumīgā kārtā publiski pieejama (tādējādi, nav attiecināms uz gadījumiem, kad informācija kļūst pieejama Līguma noteikumu neizpildes rezultātā IZPILDĪTĀJA, tā darbinieku vai tā piesaistīto speciālistu rīcības dēļ);
kas bija likumīgā kārtā IZPILDĪTĀJAM, tā darbiniekiem vai tā piesaistītajiem speciālistiem pieejama pirms tās saņemšanas no PASŪTĪTĀJA (pierādāms ar rakstiskiem oficiāliem dokumentiem);
kas saskaņā ar Latvijas Republikas normatīvajiem aktiem ir atklāta vai kuru valdības, valsts vai pašvaldību iestādes noteikušas par atklātu;
kas, ievērojot Latvijas Republikas normatīvo aktu prasības, ir jāiesniedz valsts vai pašvaldību iestādēm, kuras saskaņā ar normatīvajos aktos šīm iestādēm dotajām tiesībām padara saņemto informāciju par atklātu un publiski pieejamu;
kas oficiāli ir publicēta PASŪTĪTĀJA interneta mājaslapā, preses izdevumos, grāmatās, publiski pieejamos informatīvos katalogos, bukletos, informatīvos iespiedmateriālos un reklāmās.
[bookmark: _Ref443989857]IZPILDĪTĀJS, tā darbinieki vai tā piesaistītie speciālisti Neizpaužamo informāciju izmanto un pielieto, stingri ievērojot PASŪTĪTĀJA darbinieka mutiskos un rakstiskos norādījumus, VID darbinieka tieši norādītu dokumentu prasības, kā arī ārējo normatīvo aktu prasības neizpaužamās informācijas izmantošanas un pielietošanas jomā. Attiecīgie PASŪTĪTĀJA iekšējie normatīvie akti tiek izsniegti IZPILDĪTĀJAM pēc Līguma 5.21.apakšpunktā noteiktās IZPILDĪTĀJA pilnvarotās personas pieprasījuma, kā arī IZPILDĪTĀJS tiek informēts par izmaiņām tam izsniegtajos PASŪTĪTĀJA iekšējos normatīvajos aktos.
IZPILDĪTĀJS, tā darbinieki vai tā piesaistītie speciālisti Neizpaužamo informāciju uzglabā tādā drošā vietā un veidā, lai pilnībā izslēgtu iespēju trešajām personām piekļūt Neizpaužamai informācijai. IZPILDĪTĀJAM, tā darbiniekiem vai tā piesaistītiem speciālistiem jāizmanto visi iespējamie aizsardzības līdzekļi, lai droši uzglabātu Neizpaužamo informāciju. Ja IZPILDĪTĀJA, tā darbinieku vai tā piesaistīto speciālistu rīcībā nav pietiekami droši Neizpaužamās informācijas aizsardzības līdzekļi, tam ir pienākums nekavējoties par to informēt PASŪTĪTĀJU, lai vienotos par tālāko darbību, t.sk., tehniskajiem un organizatoriskajiem pasākumiem informācijas aizsardzības jomā.
IZPILDĪTĀJS ir atbildīgs, lai nekavējoties, pēc iespējas saprātīgi īsākā laikā, tas paziņotu PASŪTĪTĀJAM par katru gadījumu, kad Neizpaužama informācija, kas tika nodota IZPILDĪTĀJA, tā darbinieku vai tā piesaistīto speciālistu rīcībā, ir nozaudēta (neatkarīgi no nozaudēšanas iemesliem), prettiesiski nonākusi trešo personu rīcībā, notikusi trešo personu prettiesiska un pretlikumīga iejaukšanās – informācijas pārveidošana, daļēja vai pilnīga dzēšana, pārkopēšana un neatļauta nodošana citām personām, vai notikušas cita veida prettiesiskas vai pretlikumīgas darbības ar Neizpaužamo informāciju, kā arī, ja iestājušies Līguma 11.punktā norādītie nepārvaramas varas apstākļi. IZPILDĪTĀJA pienākums ir visiem iespējamiem līdzekļiem censties novērst un/vai mazināt nevēlamās sekas.
IZPILDĪTĀJS nodrošina, ka pēc PASŪTĪTĀJA vai tā attiecīgi pilnvarotu darbinieku pirmā rakstiskā pieprasījuma nekavējoties tiek iznīcināta rakstiskā, elektroniskā formātā vai jebkāda veida datu nesējos esošā Neizpaužamā informācija (pēc PASŪTĪTĀJA vai tā attiecīgi pilnvarotu darbinieku norādījumiem – visā tās apjomā, tās atsevišķas daļas, tās oriģināli, kopijas vai cita veida atvasinājumi), kā arī nodrošina, ka tiek izpildīti citi PASŪTĪTĀJA vai tā attiecīgi pilnvarotu darbinieku norādījumi attiecībā uz Neizpaužamo informāciju, ja vien tie nav pretrunā ar Latvijas Republikas normatīvo aktu prasībām vai Līguma noteikumiem. 
IZPILDĪTĀJS pēc Neizpaužamās informācijas saņemšanas uzņemas pilnu atbildību par to, lai jebkurā brīdī, kamēr IZPILDĪTĀJA, tā darbinieku vai tā piesaistīto speciālistu rīcībā un atbildībā ir nodota Neizpaužama informācija, tas spētu sniegt PASŪTĪTĀJAM informāciju par Neizpaužamās informācijas glabāšanas vietu un glabāšanas apstākļiem, kā arī pēc PASŪTĪTĀJA pirmā rakstiskā pieprasījuma spētu nekavējoties uzrādīt Neizpaužamo informāciju, tās atrašanās un glabāšanas vietā. IZPILDĪTĀJAM, tā darbiniekiem vai tā piesaistītajiem speciālistiem jāņem vērā Līguma 7.7.apakšpunktā minētie PASŪTĪTĀJA norādījumi un ieteikumi attiecībā par Neizpaužamās informācijas aizsardzības tehniskajiem un organizatoriskajiem pasākumiem, tās glabāšanas vietu un apstākļiem.
Ierobežotas pieejamības informācijas, t.i. Informācijas atklātības likuma 5.panta otrajā daļā minētās informācijas, sūtīšana starp Pusēm, ja izmanto publiskus tīklus, notiek šifrētā veidā, Līguma 5.21.apakšpunktā noteiktajām Pušu pilnvarotajām personām iepriekš vienojoties par šifrēšanas metodi.
IZPILDĪTĀJS ir pilnā mērā atbildīgs par viņa rīcībā nodoto Neizpaužamo informāciju un apņemas segt PASŪTĪTĀJAM visus nodarītos zaudējumus, kas radušies IZPILDĪTĀJA, tā darbinieku vai tā piesaistīto speciālistu prettiesiskas rīcības (darbības vai bezdarbības) rezultātā, kam par iemeslu ir rupja neuzmanība vai ļauns nolūks.
Ja PASŪTĪTĀJS Līguma darbības laikā vēlēsies paplašināt Neizpaužamās informācijas lietotāju loku IZPILDĪTĀJA pusē, par to Puses vienosies atsevišķi, noslēdzot abpusēju rakstisku vienošanos, ar kuru tiks iepazīstinātas personas, kurām tiks piešķirta iespēja piekļūt Neizpaužamajai informācijai.
[bookmark: _Ref443990756]IZPILDĪTĀJS pilnībā nodod VID visas Autortiesību likuma 15.panta pirmajā, otrajā un trešajā daļā noteiktās autoru mantiskās izņēmuma tiesības uz visiem Līguma izpildes rezultātā radītajiem un PASŪTĪTĀJAM nodotajiem, un PASŪTĪTĀJAM pilnā apmērā apmaksātajiem autortiesību objektiem, t.sk. izgatavotajiem un PASŪTĪTĀJAM nodotajiem materiāliem.
[bookmark: _Ref443990772]IZPILDĪTĀJS apņemas nodrošināt, ka visu Līguma izpildes rezultātā radīto un PASŪTĪTĀJAM nodoto, un PASŪTĪTĀJA pilnā apmērā apmaksāto autortiesību objektu autori neizmantos Autortiesību likuma 14.panta pirmajā daļā noteiktās autora personiskās tiesības uz izlemšanu, vai darbs tiks izziņots un kad tas tiks izziņots (14.panta pirmās daļas 2.punkts), darba atsaukšanu (14.panta pirmās daļas 3.punkts), uz vārda norādīšanu (14.panta pirmās daļas 4.punkts), uz darba neaizskaramību (14.panta pirmās daļas 5.punkts) un pretdarbību (14.panta pirmās daļas 6.punkts). 
IZPILDĪTĀJAM savos iesniedzamajos darbu Nodevumos ir aizliegts iekļaut jebkādas norādes, kas satur ierobežojumus PASŪTĪTĀJAM pilnīgi brīvi rīkoties (sadalīt, publicēt, iekļaut izvilkumus citos tekstos, nodot citām personām u.c.) ar saņemtajiem Nodevumiem vai to daļām. IZPILDĪTĀJS nedrīkst nekādos gadījumos pieprasīt, lai PASŪTĪTĀJS, jebkādi izmantojot Nodevumus, obligāti publicē atsauces uz IZPILDĪTĀJU. Šajā apakšpunktā raksturotās norādes Nodevumos, rīkojoties ar tiem vai jebkādām to daļām, PASŪTĪTĀJS neņem vērā. 
IZPILDĪTĀJS atzīst, ka Sistēmas darbināšanas rezultātā radīto elektronisko datubāžu veidotājs ir PASŪTĪTĀJS (saskaņā ar Autortiesību likuma IX nodaļu).
Ja vienošanās protokola izpilde vai Nodevums ir saistīts ar trešo personu autortiesību izmantošanu, IZPILDĪTĀJS apliecina, ka tas nodrošinās visu nepieciešamo licenču saņemšanu, kas var būt nepieciešamas attiecīgā Nodevuma lietošanai. Šādā gadījumā attiecīgajā vienošanās protokolā paredz kārtību, kā VID pārliecinās par IZPILDĪTĀJA apliecinājuma patiesumu.
IZPILDĪTĀJA vainas dēļ radīto trešo personu autortiesību aizskārumu gadījumā IZPILDĪTĀJAM ir pienākums:
bez maksas nekavējoties novērst jebkādu trešo personu tiesību aizskārumu; 
pēc PASŪTĪTĀJA pieprasījuma uz sava rēķina aizstāvēt PASŪTĪTĀJU, ja trešās personas cēlušas prasījumus par autortiesību aizskārumu; 
segt PASŪTĪTĀJA izdevumus un zaudējumus, kas rodas saistībā ar trešo personu autortiesību aizskārumu vai trešo personu celtajiem prasījumiem par autortiesību aizskārumu.
Līguma 7.20.apakšpunktā noteiktais netiek ierobežots ne laikā, ne atbildības apjomā.
Pušu atbildība un zaudējumu atlīdzība
IZPILDĪTĀJA atbildība:
Par gabaldarbu vienošanās protokolā pielīgto darbu Nodevuma izpildes termiņa kavējumu PASŪTĪTĀJS pieprasa no IZPILDĪTĀJA līgumsodu 0,1 % (vienas desmitās daļas procenta) apmērā no vienošanās protokolā noteikto attiecīgo darbu izpildes līgumcenas bez PVN par katru nokavēto darbu izpildes dienu Darba laikā. Saskaņā ar šo Līguma apakšpunktu aprēķinātais līgumsods katrā atsevišķā tā piemērošanas gadījumā nedrīkst pārsniegt 10 % (desmit procentus) no kopējās vienošanās protokolā noteikto attiecīgo darbu izpildes līgumcenas bez PVN;
Par Līguma 0.7.0.pielikuma 6.punktā noteikto reakcijas laiku uz problēmu pieteikumu neievērošanu PASŪTĪTĀJS pieprasa no IZPILDĪTĀJA līgumsodu:
50 EUR (piecdesmit euro) apmērā par katru nokavēto stundu Darba laikā kritiskos gadījumos;
20 EUR (divdesmit euro) apmērā par katru nokavēto stundu Darba laikā steidzamos gadījumos;
50 EUR (piecdesmit euro) apmērā par katru nokavēto dienu Darba laikā parastos gadījumos.
saskaņā ar Līguma 8.1.2.1. – 8.1.2.3.apakšpunktu aprēķinātais līgumsods katrā atsevišķā tā piemērošanas gadījumā summāri nedrīkst pārsniegt 3 000 EUR (trīs tūkstoši euro).
PASŪTĪTĀJS pieprasa no IZPILDĪTĀJA līgumsodu:
par Līguma 0.7.0.pielikuma 8.1.punktā noteikto PZ novēršanas termiņu neievērošanu:
8.1.3.1.1. 100 EUR (viens simts euro) apmērā par katru nokavēto stundu Darba laikā kritiskos gadījumos;
8.1.3.1.2. 50 EUR (piecdesmit euro) apmērā par katru nokavēto stundu Darba laikā steidzamos gadījumos;
8.1.3.1.3. 50 EUR (piecdesmit euro) apmērā par katru nokavēto dienu Darba laikā parastos gadījumos;
par Līguma 0.6.0.pielikuma 3.10.2.apakšpunktā noteikto Nodevumu nodošanas - pieņemšanas aktā norādīto problēmu novēršanas termiņa neievērošanu 50 EUR (piecdesmit euro) apmērā par katru nokavēto dienu Darba laikā;
saskaņā ar Līguma 8.1.3.1. un 8.1.3.2.apakšpunktu aprēķinātais līgumsods katrā atsevišķā tā piemērošanas gadījumā summāri nedrīkst pārsniegt 5 000 EUR (pieci tūkstoši euro). 
Par Līguma 7.15. un 7.16.apakšpunktā norādīto prasību neievērošanu PASŪTĪTĀJS pieprasa no IZPILDĪTĀJA līgumsodu tā Nodevuma (-u) līgumcenas apmērā, attiecībā uz kuru (-iem) ir pārkāptas minēto Līguma apakšpunktu prasības. Pēc minēto saistību neievērošanas konstatēšanas pirms līgumsoda pieprasīšanas PASŪTĪTĀJAM ir pienākums brīdināt IZPILDĪTĀJU, kuram 15 (piecpadsmit) dienu laikā pēc minētā brīdinājuma nosūtīšanas ir jānovērš attiecīgais pārkāpums. Ja minētajā termiņā pārkāpums netiek novērsts, PASŪTĪTĀJS pieprasa attiecīgā līgumsoda samaksu; 
Ja Līguma spēkā esamības laikā tiek konstatēta ekspluatācijā esošās Sistēmas versijas nepilnība, kura var radīt Sistēmas vai jebkuru citu ar Sistēmu saistīto informācijas sistēmu drošības apdraudējumu, kurš var radīt vai ir radījis PASŪTĪTĀJAM materiālus zaudējumus vai kaitējis PASŪTĪTĀJA reputācijai (tai skaitā, bet ne tikai tādu, kas var rasties Līguma 0.1.0.pielikuma 2.7.3.apakšpunktā noteikto prasību neievērošanas rezultātā) un kam par iemeslu ir IZPILDĪTĀJA izstrādātās Sistēmas programmatūras Nodevumu neatbilstība funkcionālajām un nefunkcionālajām (tai skaitā drošības) prasībām, PASŪTĪTĀJS par katru šādu gadījumu ir tiesīgs pieprasīt no IZPILDĪTĀJA līgumsodu 10 000 EUR (desmit tūkstošu euro) apmērā, kā arī PASŪTĪTĀJAM ir tiesības nekavējoties atkāpties no Līguma pēc jebkura šāda gadījuma. IZPILDĪTĀJAM nav tiesību celt nekāda veida pretenzijas par šādu atkāpšanos no Līguma. Minētā līgumsoda samaksa neatbrīvo IZPILDĪTĀJU no visu zaudējumu atlīdzināšanas pienākuma un pārējo Līguma saistību izpildes;
Par Līguma 0.1.0.pielikuma 2.7.1.3.prasībā noteiktā Sistēmas darbības pārtraukumu kopējā pieļaujamā stundu skaita pārsniegšanu 12 (divpadsmit) kalendāro mēnešu periodā, ja tas ir noticis IZPILDĪTĀJA darbības vai bezdarbības dēļ, PASŪTĪTĀJS pieprasa no IZPILDĪTĀJA līgumsodu 600 EUR (seši simti euro) par katru Biznesa stundu, kas pārsniedz pieļaujamo pārtraukumu laiku, kas ir 10 EUR (desmit euro) par katru pārsniegto minūti un 60 EUR (sešdesmit euro) par katru stundu ārpus Biznesa stundām, kas pārsniedz pieļaujamo pārtraukumu laiku. Saskaņā ar šo Līguma apakšpunktu aprēķinātais līgumsods katrā atsevišķā tā piemērošanas gadījumā nedrīkst pārsniegt 5 000 EUR (pieci tūkstoši euro); 
[bookmark: _Ref443994713]Ja IZPILDĪTĀJS vai tā speciālisti, vai tā piesaistītie apakšuzņēmēji, vai to personāls pārkāpj Līguma 7.punktā noteiktās informācijas neizpaužamības saistības, tad PASŪTĪTĀJS pieprasa no IZPILDĪTĀJA vienreizēju līgumsodu 5 000 EUR (pieci tūkstoši euro) par katru atsevišķu šādu pārkāpuma gadījumu;
[bookmark: _Ref443994627]Par Līguma 0.4.0.pielikuma 5.punktā noteiktā termiņa kavējumu PASŪTĪTĀJS pieprasa no IZPILDĪTĀJA līgumsodu 100 EUR (viens simts euro) par katru kavējuma dienu. Saskaņā ar šo Līguma apakšpunktu aprēķinātais līgumsods katrā atsevišķā tā piemērošanas gadījumā nedrīkst pārsniegt 5 000 EUR (pieci tūkstoši euro);
[bookmark: _Ref443994666]Par Līguma 0.3.0.pielikumā norādīto speciālistu nenodrošināšanu Līguma izpildē atbilstoši Līguma 5.11.apakšpunkta nosacījumiem PASŪTĪTĀJS pieprasa no IZPILDĪTĀJA līgumsodu 1 000 EUR (viens tūkstotis euro) par katru atsevišķu šādu pārkāpuma gadījumu. Kā atsevišķs pārkāpuma gadījums tiek uzskatīts viena konkrēta speciālista nepieejamība.
Par vienošanās protokola neparakstīšanu vai objektīva pamatojuma neparakstīšanai neiesniegšanu Līguma 5.2.apakšpunktā noteiktā termiņā, VID pieprasa no IZPILDĪTĀJA līgumsodu 1 000 EUR (viens tūkstotis euro) par katru atsevišķu šādu pārkāpuma gadījumu. Līguma 5.2.apakšpunktā noteiktā termiņa atkārtota neievērošana viena vienošanās protokola ietvaros tiek uzskatīta kā viens pārkāpuma gadījums.
Ja IZPILDĪTĀJS neievēro Līguma 4.6.apakšpunktā noteikto nosacījumu par visā Līguma darbības laikā nepārtraukti spēkā esošu sertifikātu, VID pieprasa no IZPILDĪTĀJA līgumsodu 5 000 EUR (pieci tūkstoši euro) apmērā par katru šādu gadījumu. 
Par Līgumā noteikto nosacījumu pārkāpumu PASŪTĪTĀJS IZPILDĪTĀJAM aprēķina līgumsodu un izraksta rēķinu. PASŪTĪTĀJS, nosūtot rēķinu par līgumsoda piedziņu, piedāvā IZPILDĪTĀJAM 1 (viena) mēneša laikā sniegt atbildi par savu izvēli – līgumsodu ietvert nākamajā PASŪTĪTĀJA maksājamā summā (dzēst ieskaita veidā) vai nomaksāt to šādos termiņos, nepārsniedzot Līguma spēkā esamības termiņu:
vienā mēnesī, ja līgumsoda apmērs nepārsniedz 1 000 EUR (vienu tūkstoti euro);
3 (trīs) mēnešos, ja līgumsoda apmērs ir no 1 001 EUR (viena tūkstoša viena euro), bet nepārsniedz 5 000 EUR (piecus tūkstošus euro);
6 (sešos) mēnešos, ja līgumsoda apmērs ir no 5 001 EUR (pieci tūkstoši viena euro) un vairāk.
Ja IZPILDĪTĀJS izvēlas līgumsodu dzēst ieskaita veidā, tad IZPILDĪTĀJS, izrakstot nākamos rēķinus, izņemot, ja tiek maksāts no ārvalstu finanšu instrumenta līdzekļiem, rēķinā norāda kopējo summu, ieturēto līgumsoda summu, norādot PASŪTĪTĀJA līgumsoda rēķinu un samazina summu apmaksai par ieturētā līgumsoda summu. Ja nākamā PASŪTĪTĀJA maksājamā summa ir mazāka par aprēķināto līgumsodu, tad līgumsods tiek dzēsts secīgi no nākamajām PASŪTĪTĀJA maksājamām summām.
[bookmark: _Hlk154007471]Ja IZPILDĪTĀJS izvēlas līgumsoda samaksu veikt maksājuma veidā un līgumsoda summa pārsniedz 1 001 EUR (vienu tūkstoti un vienu euro), tad IZPILDĪTĀJS ir tiesīgs lūgt sadalīt līgumsoda samaksu pa daļām. Šādā gadījumā Puses noslēdz vienošanos par līgumsoda samaksas grafiku un kopējais līgumsoda samaksas termiņš nevar pārsniegt Līguma darbības termiņu.
Gadījumā, ja IZPILDĪTĀJS neveic aprēķinātā līgumsoda samaksu Līguma 8.2.apakšpunktā norādītajos termiņos vai līgumsoda samaksa netiek veikta ieskaita veidā, PASŪTĪTĀJS aprēķināto līgumsoda summu ietur vienpersoniski ieskaita veidā. 
Par Līguma 6.4. vai 6.5.apakšpunktā noteiktā maksājuma termiņa nokavējumu IZPILDĪTĀJS pieprasa no PASŪTĪTĀJA līgumsodu 0,1 % (vienas desmitās daļas procenta) apmērā no attiecīgās termiņā nesamaksātās summas bez PVN par katru nokavēto kalendāro dienu. Saskaņā ar šo Līguma apakšpunktu aprēķinātais līgumsods katrā atsevišķā tā piemērošanas gadījumā nedrīkst pārsniegt 10 % (desmit procentus) no kopējās termiņā nesamaksātās summas bez PVN.
Saskaņā ar Līgumu Pusei aprēķinātie līgumsodi par nepienācīgu izpildi vai neizpildīšanu īstā laikā (termiņā) kopumā nedrīkst pārsniegt 10 % (desmit procentus) no Līguma 6.1.apakšpunktā noteiktās Līguma kopējās summas.
Ja nokavēta kādas Līgumā noteiktās saistības izpilde, līgumsods katrā atsevišķā tā piemērošanas gadījumā aprēķināms par periodu, kas sākas nākamajā dienā/stundā pēc Līgumā noteiktās saistības izpildes termiņa un ietver dienu/stundu, kurā saistība izpildīta.
Pusēm saskaņā ar Latvijas Republikas Civillikumu ir pienākums atlīdzināt otrai Pusei nodarītos zaudējumus, ja tādi ir radušies Puses prettiesiskas rīcības (darbības vai bezdarbības) rezultātā, kam par iemeslu ir ļauns nolūks vai rupja neuzmanība, un ir konstatēts un dokumentāli pamatoti pierādīts zaudējumu esamības fakts un zaudējumu apmērs, kā arī cēloniskais sakars starp prettiesisko rīcību (darbību vai bezdarbību) un nodarītajiem zaudējumiem, bet ne vairāk kā divkāršas šī Līguma summas apmērā. Puses nav atbildīgas par nejaušu zaudējumu atlīdzināšanu.
Puses neatbild par otras Puses zaudējumiem, kas rodas cēloņsakarībā ar:
Līguma izbeigšanu nepārvaramas varas notikuma dēļ atbilstoši Līguma 11.1.apakšpunktā noteiktajām pazīmēm vai saskaņā ar Līguma 9.6.apakšpunktu;
otras Puses darbību vai bezdarbību.
Līgumsodu samaksa neatbrīvo Puses no Līguma saistību izpildes un zaudējumu atlīdzināšanas pienākuma.
IZPILDĪTĀJS attiecībā pret PASŪTĪTĀJU ir atbildīgs arī par savu darbinieku, apakšuzņēmēju un piesaistīto speciālistu veiktajām darbībām ciktāl tās ietekmē Līguma izpildi no IZPILDĪTĀJA puses.
Līguma spēkā stāšanās kārtība un darbības termiņš
Līgums stājas spēkā ar pēdējā pievienotā droša elektroniskā paraksta un tā laika zīmoga datumu. Līguma izpildes vieta: Rīga, Talejas iela 1.
[bookmark: _Ref443992617]PASŪTĪTĀJS ir tiesīgs pasūtīt IZPILDĪTĀJAM Sistēmas pilnveidošanas un uzturēšanas darbus (tai skaitā pieteikt IP un PZ, kas neiekļaujas garantijas ietvaros) līdz brīdim, kamēr iestājas viens no šādiem nosacījumiem:
ir pagājuši 5 (pieci) gadi no Līguma spēkā stāšanās dienas;
ir izlietota Līguma 6.1.apakšpunktā noteiktā Līguma kopējā summa.
IZPILDĪTĀJAM ir pienākums informēt PASŪTĪTĀJU, tiklīdz PASŪTĪTĀJA kopējās pasūtīto darbu izmaksas sasniedz Līguma 6.1.apakšpunktā noteikto Līguma kopējo summu. 
Garantiju IZPILDĪTĀJS nodrošina saskaņā ar Līguma 0.1.0.pielikuma 2.8.apakšpunkta noteikumiem neatkarīgi no tā, vai ir iestājušies Līguma 9.2.apakšpunktā noteiktie ierobežojumi attiecībā uz jaunu Sistēmas pilnveidošanas un uzturēšanas darbu un jaunu izmaiņu pieprasījumu un problēmu ziņojumu pieteikšanu. Garantijas ietvaros IZPILDĪTĀJS nodrošina PZ pieteikto problēmu novēršanu saistībā ar attiecīgo Nodevumu līdz attiecīgā Nodevuma garantijas termiņa beigām.
Līgums ir spēkā līdz Pušu saistību pilnīgai izpildei. 
Puses var vienpusēji atkāpties no Līguma pirms noteiktā termiņa, rakstiski brīdinot otru Pusi vismaz 6 (sešus) mēnešus iepriekš, ja Līgumā nav tieši noteikts citādi. 
PASŪTĪTĀJS var vienpusēji atkāpties no Līguma, rakstiski brīdinot IZPILDĪTĀJU vismaz 15 (piecpadsmit) dienas iepriekš, šādos gadījumos:
[bookmark: _Ref445835557]IZPILDĪTĀJS nenodrošina Līguma izpildē Līguma 0.3.0.pielikumā norādīto personālu, iesaista Līguma izpildē apakšuzņēmējus vai citas trešās personas bez saskaņošanas ar PASŪTĪTĀJU, ja šāda saskaņošana pielīgta un nenovērš šādus pārkāpumus 15 (piecpadsmit) dienu laikā pēc PASŪTĪTĀJA rakstveida brīdinājuma saņemšanas;
[bookmark: _Ref443993270]IZPILDĪTĀJS kavē Nodevuma iesniegšanu vai izpildi vairāk kā par 20 (divdesmit) darba dienām un 15 (piecpadsmit) dienu laikā pēc PASŪTĪTĀJA rakstveida brīdinājuma saņemšanas nav iesniedzis vai izpildījis Nodevumu; 
IZPILDĪTĀJS Līguma noslēgšanas vai Līguma izpildes laikā sniedzis nepatiesas vai nepilnīgas ziņas vai apliecinājumus;
IZPILDĪTĀJS Līguma noslēgšanas vai Līguma izpildes laikā pārkāpis normatīvo aktu attiecībā uz Līguma vai vienošanās protokola slēgšanu vai darbu pasūtījuma izpildi;
IZPILDĪTĀJS ir patvaļīgi pārtraucis Līguma izpildi, tai skaitā, ja IZPILDĪTĀJS nav sasniedzams juridiskajā adresē;
[bookmark: _Ref443993285]ārvalstu finanšu instrumenta vadībā iesaistītā iestāde ir noteikusi ārvalstu finanšu instrumenta finansētā projekta izmaksu korekciju 25 % (divdesmit piecu procentu) vai lielākā apmērā no kopējās Līguma vai attiecīgā vienošanās protokola summas un minētā korekcija izriet no IZPILDĪTĀJA pieļauta Līguma nosacījuma pārkāpuma;
ir pasludināts IZPILDĪTĀJA maksātnespējas process vai iestājas citi apstākļi, kas liedz vai liegs IZPILDĪTĀJAM turpināt Līguma izpildi saskaņā ar Līguma noteikumiem vai kas negatīvi ietekmē PASŪTĪTĀJA tiesības, kuras izriet no Līguma;
IZPILDĪTĀJS ir PASŪTĪTĀJAM nodarījis zaudējumus;
ārvalstu finanšu instrumenta vadībā iesaistītā iestāde konstatējusi normatīvo aktu pārkāpumus Līguma noslēgšanas vai izpildes gaitā un to dēļ tiek piemērota projekta izmaksu korekcija 100 % (simts procentu) apmērā;
Ministru kabinets ir pieņēmis lēmumu par attiecīgā struktūrfondu plānošanas perioda prioritāšu pārskatīšanu, un tādēļ PASŪTĪTĀJAM ir būtiski samazināts vai atņemts ārvalstu finanšu instrumenta finansējums, ko PASŪTĪTĀJS plānoja izmantot Līgumā paredzēto maksājumu saistību segšanai;
ārējā normatīvajā aktā noteiktajos gadījumos;
ir zaudējis spēku vai kļuvis nerealizējams garantijas laika nodrošinājums (gadījumos, ja Līguma ietvaros ir slēgts vienošanās protokols, kas tiek finansēts no ārvalstu finanšu instrumenta), un tas pēc PASŪTĪTĀJA pieprasījuma nav aizstāts ar citu līdzvērtīgu nodrošinājumu ar PASŪTĪTĀJAM pieņemamiem noteikumiem.
1.2. VID ir tiesības vienpusēji izbeigt Līguma darbību, vismaz 1 (vienu) darba dienu iepriekš rakstiski paziņojot par to IZPILDĪTĀJAM:
ja atbilstoši Starptautisko un Latvijas Republikas nacionālo sankciju likumam Līguma 12.17.1.apakšpunktā norādītajiem sankciju subjektiem ir piemērotas starptautiskās vai nacionālās sankcijas vai būtiskas finanšu un kapitāla intereses ietekmējošas Eiropas Savienības un Ziemeļatlantijas līguma organizācijas dalībvalsts noteiktās sankcijas, kuru dēļ Līgumu nav iespējams izpildīt vai Līguma izpilde tiek būtiski kavēta;
[bookmark: _Hlk103009075]ja uz IZPILDĪTĀJU Līguma spēkā esības laikā iestājas kāds no nosacījumiem, kas izriet no Padomes Regulas (ES) Nr. 833/2014 (2014. gada 31. jūlijs) 5.k. panta 1.punktā noteiktā.
Ja Līgums tiek izbeigts pirms termiņa, IZPILDĪTĀJS neturpina izpildīt Līguma darbības laikā pielīgtos darbus. VID ir pienākums veikt samaksu par IZPILDĪTĀJA faktiski izpildītajiem un no VID puses pieņemtajiem darbiem, ja attiecīgie darbi ir VID derīgi un var tikt lietoti Līgumā noteiktajiem mērķiem arī tad, ja Līgums netiek izpildīts pilnībā un ja darbu vērtība nav atkarīga no tā, vai Līgums ir izpildīts pilnībā. 
Līguma 9.7.apakšpunktā noteiktajos gadījumos Līgums tiek uzskatīts par izbeigtu, ja IZPILDĪTĀJS 15 (piecpadsmit) dienu laikā pēc attiecīgā paziņojuma nosūtīšanas dienas nav cēlis iebildumus vai nav novērsis pārkāpumus, kas ir par pamatu tam, ka VID atkāpjas no Līguma. Šādā gadījumā VID neatlīdzina IZPILDĪTĀJAM zaudējumus un izdevumus saistībā ar Līguma izbeigšanu.
Katrai no Pusēm ir tiesības vienpusēji atkāpties no Līguma, ja otra Puse nepilda vai nepienācīgi pilda kādu no Līguma būtiskajiem noteikumiem, par to rakstiski un motivēti brīdinot otru Pusi 1 (vienu) mēnesi iepriekš, izņemot Līguma 8.1.5. un 9.13.apakšpunktā noteiktā gadījumā, kad VID ir tiesīgs rakstiski brīdināt un atkāpties no Līguma nekavējoties, Līguma 9.6., 9.8. un 9.10.apakšpunktā minētajos gadījumos.
Pusei, kura nav pildījusi Līguma būtiskos nosacījumus un ir saņēmusi motivētu rakstisku brīdinājumu par vienpusēju atkāpšanos no Līguma, ir pienākums 2 (divu) nedēļu laikā no brīdinājuma saņemšanas dienas novērst brīdinājumā norādītos būtiskos Līguma noteikumu pārkāpumus. Ja būtiskās atkāpes no Līguma noteikumiem šajā apakšpunktā paredzētajā termiņā netiek novērstas, Līgums tiek izbeigts Līguma 9.11.apakšpunktā noteiktajā kārtībā 30. (trīsdesmitajā) dienā pēc brīdinājuma saņemšanas.
VID nekavējoties vienpusēji atkāpjas no Līguma, ja attiecībā uz jauno IZPILDĪTĀJA patiesā labuma guvēju, par kuru IZPILDĪTĀJS sniedz informāciju VID atbilstoši Līguma 12.15.apakšpunktam, iestājas ierobežojumi saskaņā ar Latvijas Republikā spēkā esošajos normatīvajos aktos par minimālajām kiberdrošības prasībām noteikto.
Līguma neizdevīgums, pārmērīgi zaudējumi, būtiskas nelabvēlīgas izmaiņas izejmateriālu, iekārtu, darbaspēka vai citā tirgū, izpildes grūtības un citi līdzīgi apstākļi nevar būt par pamatu, lai kāda no Pusēm atkāptos no Līguma, izņemot Līgumā noteiktos gadījumus.
Ja kāda no Pusēm izbeidz Līgumu saskaņā ar Līguma 9.6.apakšpunkta nosacījumiem, tad tai nav tiesību pret otru Pusi celt pretenzijas un/vai pieprasīt zaudējumu segšanu saistībā ar Līguma izbeigšanu. 
Neskatoties uz Līguma izbeigšanu, IZPILDĪTĀJS nodrošina Līgumā norādīto garantijas nosacījumu savlaicīgu un kvalitatīvu izpildi, izņemot gadījumus, kad Līgums tiek izbeigts pamatojoties uz Līguma 9.8. un 9.13.apakšpunktā noteikto.
Strīdu izšķiršana
Puses apņemas darīt visu iespējamo, lai visus strīdus, kas varētu rasties sakarā ar Līgumu, izšķirtu savstarpēju sarunu un vienošanās ceļā. Nepieciešamības gadījumā Puses var vienoties par neatkarīga eksperta vai mediatora iesaisti atsevišķu ar Līguma izpildi saistītu strīdu risināšanā. Izdevumus par neatkarīga eksperta iesaisti sedz Puse, kurai saskaņā ar piesaistītā eksperta slēdzienu nav taisnība attiecīgajā strīdā, bet izdevumus par mediatora iesaisti vienlīdzīgi sedz abas Puses. 
Strīdus, kurus nav iespējams izšķirt vienošanās ceļā, izšķir Latvijas Republikas tiesā, piemērojot Latvijas Republikā spēkā esošos normatīvos aktus.
Nepārvarama vara (Force majeure)
Līgumā par nepārvaramas varas apstākļiem atzīst notikumu, no kura nav iespējams izvairīties un kura sekas nav iespējams pārvarēt, kuru Līguma slēgšanas brīdī nebija iespējams paredzēt; kas nav radies Puses vai tās kontrolē esošas personas kļūdas vai rīcības dēļ un, kas padara saistību izpildi ne tikai apgrūtinošu, bet arī neiespējamu. Puses tiek atbrīvotas no atbildības par pilnīgu vai daļēju Līgumā noteikto saistību neizpildi, ja un kad šāda neizpilde ir notikusi nepārvaramas varas (Force majeure) rezultātā.
Par nepārvaramu varu netiek uzskatīti IZPILDĪTĀJA iekārtu vai materiālu defekti, vai to piegādes kavējumi, vai IZPILDĪTĀJA speciālistu nepieejamība darba nespējas vai citu iemeslu dēļ (ja vien minētās problēmas tieši neizriet no nepārvaramas varas).
Pusei, kuras līgumsaistību izpildi ietekmējuši nepārvaramas varas apstākļi, bez kavēšanās, bet ne vēlāk kā 10 (desmit) darba dienu laikā pēc šādu apstākļu iestāšanās, rakstiski jāinformē par to otra Puse un paziņojumam jāpievieno apstiprinājums, ko izsniegušas kompetentas iestādes un kurš satur minēto apstākļu apstiprinājumu un raksturojumu, ja attiecīgajā gadījumā kompetentas iestādes ir tiesīgas izsniegt šādu dokumentu.
Puses tiek atbrīvotas no atbildības saskaņā ar Līguma 11.1.apakšpunktu tikai par to laiku, kurā pastāv nepārvaramas varas apstākļi. Ja šie apstākļi turpinās ilgāk par 2 (diviem) mēnešiem no Līguma 11.3.apakšpunktā minētā paziņojuma saņemšanas dienas, katrai Pusei ir tiesības vienpusēji izbeigt Līgumu saistībā ar tā izpildīšanas neiespējamību.
Iestājoties nepārvaramas varas apstākļiem, Līgums var tikt izbeigts nekavējoties, par to Pusēm rakstiski vienojoties.
Citi noteikumi
Ja kādai no Pusēm tiek mainīts juridiskais statuss, Pušu amatpersonu paraksta tiesības, Pušu pilnvarotās personas vai kādi Līgumā minētie Pušu vai to pilnvaroto personu rekvizīti – tālruņa numuri, elektroniskā pasta adreses, adreses, amati, struktūrvienību nosaukumi u.c. šāda veida informācija, tad tā nekavējoties rakstiski paziņo par to otrai Pusei. Ja Puse neizpilda šī apakšpunkta noteikumus, uzskatāms, ka otra Puse ir pilnībā izpildījusi savas saistības, lietojot Līgumā esošo informāciju par otru Pusi. Šajā apakšpunktā minētie nosacījumi attiecas arī uz visiem Līgumā un tā pielikumos minētajiem Pušu pārstāvjiem  un to rekvizītiem, izņemot Līgumā noteikto apakšuzņēmēju, IZPILDĪTĀJA patiesā labuma guvēja un Līguma 0.3.0.pielikumā noteikto IZPILDĪTĀJA speciālistu, Līguma 5.21. un 5.22.apakšpunktā noteikto IZPILDĪTĀJA pilnvaroto personu izmaiņu gadījumā, kas tiek risināti saskaņā ar attiecīgajiem Līguma noteikumiem. Vēstules par šajā Līguma apakšpunktā minētās informācijas nomaiņu no PASŪTĪTĀJA puses ir tiesīgs parakstīt VID patstāvīgās struktūrvienības vadītājs vai persona, kura viņu aizvieto.
Pušu reorganizācija vai to vadītāju maiņa nevar būt par pamatu Līguma pārtraukšanai vai izbeigšanai. Gadījumā, ja kāda no Pusēm tiek reorganizēta, Līgums paliek spēkā un tā noteikumi ir saistoši Pušu tiesību pārņēmējam. 
Visa Pušu savstarpējā sarakste Līguma priekšmeta sakarā, kā elektroniskā, tā izdrukas (papīra) formā nepieciešamības gadījumā var kalpot par pierādījumiem.
IZPILDĪTĀJA piesaistītie Publisko iepirkumu likuma (turpmāk – PIL) 63.panta otrajā daļā minētie apakšuzņēmēji[footnoteRef:2], ir: [2:  Saskaņā ar IZPILDĪTĀJA iesniegto piedāvājumu - Pakalpojumu Līguma daļa un vērtība EUR piedāvājuma iesniegšanas stadijā nav precīzi nosakāma, tādēļ to nav iespējams precīzi norādīt
] 

AS “Emergn” (vienotais reģ. Nr. 40003275598). Šajā apakšpunktā minētajam apakšuzņēmējam nododamā Līguma izpildes daļa ir virs 10%;
SIA “Ieguldījums” (vienotais reģ. Nr. 40003375743). Šajā apakšpunktā minētajam apakšuzņēmējam nododamā Līguma izpildes daļa ir zem 10%;
SIA “CITM Advisory” (vienotais reģ. Nr. 50203395091). Šajā apakšpunktā minētajam apakšuzņēmējam nododamā Līguma izpildes daļa ir zem 10%;
SIA “ABC software” (vienotais reģ.Nr. 40003627089). Šajā apakšpunktā minētajam apakšuzņēmējam nododamā Līguma izpildes daļa ir zem 10%.
IZPILDĪTĀJA piesaistītie apakšuzņēmēji, uz kura/-u iespējām IZPILDĪTĀJS balstījies, lai apliecinātu savu kvalifikāciju ir:
AS “Emergn” (vienotais reģ. Nr.40003275598), kuras Līguma izpildes procesā nododamo resursu uzskaitījums: 
	Darbinieka vārds, uzvārds
	Kompetence Līgumā

	Sandra Konavko
	Projektu vadītājs

	Juris Smirnovs
	Drošības eksperts

	Jānis Ķīvītis
	Vadošais programmētājs

	Oskars Patjanko
	Vadošais programmētājs

	Marina Mickeviča
	Vadošais programmētājs

	Aivars Podskočijs
	Vadošais programmētājs

	Dzintars Spodris
	Sistēmanalītiķis

	Ingus Cifersons
	Programmētājs

	Uldis Sermons
	Testētājs


SIA “Ieguldījums” (vienotais reģ. Nr. 40003375743), kuras Līguma izpildes procesā nododamo resursu uzskaitījums: 
	Darbinieka vārds, uzvārds
	Kompetence Līgumā

	Varis Auziņš
	Sistēmas arhitekts


SIA “CITM Advisory” (vienotais reģ. Nr. 50203395091), kuras Līguma izpildes procesā nododamo resursu uzskaitījums: 
	Darbinieka vārds, uzvārds
	Kompetence Līgumā

	Kaspars Iesalnieks
	Drošības eksperts


SIA “ABC software” (vienotais reģ.Nr. 40003627089), kuras Līguma izpildes procesā nododamo resursu uzskaitījums: 
	Darbinieka vārds, uzvārds
	Kompetence Līgumā

	Aleksejs Saveļjevs
	Testētājs


IZPILDĪTĀJAM piesaistītie apakšuzņēmēji, izņemot Līguma 12.4. un 12.5.apakšpunktā norādītos apakšuzņēmējus, ir: šādi apakšuzņēmēji nav piesaistīti.
IZPILDĪTĀJAM ir pienākums informēt VID par jaunu apakšuzņēmēju piesaisti un to atbilstību Līguma 12.16.apakšpunktā noteiktajām prasībām.
IZPILDĪTĀJS ir tiesīgs, rakstiski saskaņojot ar VID, veikt apakšuzņēmēju nomaiņu, kā arī papildus apakšuzņēmēju iesaistīšanu Līguma izpildē saskaņā ar PIL 62.panta noteikumiem.
Piedāvājot apakšuzņēmēju nomaiņu vai papildus apakšuzņēmēju iesaistīšanu, IZPILDĪTĀJS iesniedz VID apliecinājumu, ka uz piedāvāto apakšuzņēmēju neattiecas Padomes Regulas (ES) Nr. 833/2014 (2014. gada 31. jūlijs) 5.k. panta 1.punktā noteiktais.
VID nepiekrīt minētajai apakšuzņēmēju nomaiņai, ja pastāv kāds no šādiem nosacījumiem:
IZPILDĪTĀJA piedāvātais apakšuzņēmējs neatbilst iepirkuma procedūras dokumentos apakšuzņēmējiem izvirzītajām prasībām un Līguma 12.16.apakšpunktā noteiktajām prasībām (tajā skaitā, ja nav iesniegts Līguma 12.9. apakšpunktā noteiktais apliecinājums);
tiek nomainīts apakšuzņēmējs, uz kura iespējām iepirkuma procedūrā IZPILDĪTĀJS balstījies, lai apliecinātu savas kvalifikācijas atbilstību paziņojumā par Līgumu un iepirkuma procedūras dokumentos noteiktajām prasībām, un piedāvātajam apakšuzņēmējam nav vismaz tāda pati kvalifikācija, uz kādu iepirkuma procedūrā IZPILDĪTĀJS atsaucies, apliecinot savu atbilstību iepirkuma procedūras dokumentos noteiktajām prasībām, vai tas atbilst PIL 42.panta otrajā daļā (izņemot 8. un 9.punktu) minētajiem pretendentu izslēgšanas iemesliem; 
piedāvātais apakšuzņēmējs, kura sniedzamo pakalpojumu vērtība ir vismaz 10 000 EUR (desmit tūkstoši euro) no kopējās Līguma vērtības, atbilst PIL 42.panta otrajā daļā  (izņemot 8. un 9.punktu) minētajiem pretendentu izslēgšanas iemesliem;
apakšuzņēmēja maiņas rezultātā tiktu izdarīti tādi grozījumi IZPILDĪTĀJA piedāvājumā, kuri, ja sākotnēji būtu tajā iekļauti, ietekmētu piedāvājuma izvēli atbilstoši iepirkuma procedūras dokumentos noteiktajiem piedāvājuma izvērtēšanas kritērijiem.
VID nepiekrīt jauna apakšuzņēmēja piesaistei gadījumā, kad šādas izmaiņas, ja tās tiktu veiktas sākotnējā piedāvājumā, būtu ietekmējušas piedāvājuma izvēli atbilstoši iepirkuma procedūras dokumentos noteiktajiem piedāvājuma izvērtēšanas kritērijiem;
Pārbaudot IZPILDĪTĀJA piedāvātā apakšuzņēmēja atbilstību, PASŪTĪJS rīkojas atbilstoši Latvijas Republikā spēkā esošajiem normatīvajiem aktiem par minimālajām kiberdrošības prasībām. Atbilstoši MK noteikumu Nr.508 16.punktam, pirms apakšuzņēmēja nomaiņas vai jauna apakšuzņēmēja piesaistes saskaņošanas informāciju par apakšuzņēmēju PASŪTĀJS nosūta pārbaudei Satversmes aizsardzības birojam. Gadījumā, ja par IZPILDĪTĀJA piedāvāto apakšuzņēmēju tiek saņemts negatīvs atzinums no kompetentajām drošības iestādēm vai, ja IZPILDĪTĀJA piedāvātais apakšuzņēmējs neatbilst Latvijas Republikā spēkā esošajiem normatīvajiem aktiem par minimālajām kiberdrošības prasībām, apakšuzņēmēja nomaiņa un jauna apakšuzņēmēja piesaiste netiek saskaņota;
pārbaudot jaunā apakšuzņēmēja atbilstību, VID piemēro PIL 42.panta noteikumus un izslēgšanas iemeslu pārbaudi veic tajā datumā, kad VID lemj par atļaujas sniegšanu IZPILDĪTĀJAM nomainīt apakšuzņēmēju vai piesaistīt jaunu apakšuzņēmēju;
VID pieņem lēmumu atļaut vai atteikt IZPILDĪTĀJA apakšuzņēmēju nomaiņu vai jaunu apakšuzņēmēju iesaistīšanu Līguma izpildē iespējami īsā laikā, bet ne vēlāk kā 5 (piecu) darba dienu laikā pēc tam, kad saņēmis visu informāciju un dokumentus, kas nepieciešami lēmuma pieņemšanai saskaņā ar PIL 62.panta noteikumiem. VID vārdā šajā apakšpunktā noteikto lēmumu pieņem VID Finanšu pārvaldes direktors vai persona, kura viņu aizvieto.
IZPILDĪTĀJA patiesā labuma guvējs ir Jaan Pillesaar. IZPILDĪTĀJAM ir pienākums nekavējoties ziņot VID par IZPILDĪTĀJA patiesā labuma guvēja maiņu. Pārbaudot IZPILDĪTĀJA jauno patiesā labuma guvēju, PASŪTĪTĀJS rīkojas atbilstoši Latvijas Republikā spēkā esošajiem normatīvajiem aktiem par minimālajām kiberdrošības prasībām.
[bookmark: _Hlk151973032]IZPILDĪTĀJA speciālisti, pilnvarotās personas, koordinatori un apakšuzņēmēji ir: 
atbilstoši Latvijas Republikā spēkā esošajiem normatīvajiem aktiem par minimālajām kiberdrošības prasībām;
tādi, par kuriem PASŪTĪTĀJS ir saņēmis pozitīvu atzinumu no kompetentajām drošības iestādēm, atbilstoši MK noteikumu Nr.508 16.punktā noteiktajam.
1.3. IZPILDĪTĀJS 2 (divu) darba dienu laikā rakstveidā informē VID:
par tam piemērotajām sankcijām Starptautisko un Latvijas Republikas nacionālo sankciju likuma izpratnē (tai skaitā arī, ja valdes vai padomes loceklim, patiesā labuma guvējam, pārstāvēttiesīgajai personai vai prokūristam, vai personai, kura ir pilnvarota pārstāvēt IZPILDĪTĀJU darbībās, kas saistītas ar filiāli, vai personālsabiedrības biedru, tā valdes vai padomes locekli, patieso labuma guvēju, pārstāvēttiesīgo personu vai prokūristu, ja IZPILDĪTĀJS ir personālsabiedrība, ir noteiktas starptautiskās vai nacionālās sankcijas vai būtiskas finanšu un kapitāla intereses ietekmējošas Eiropas Savienības un Ziemeļatlantijas līguma organizācijas dalībvalsts sankcijas);
ja mainās IZPILDĪTĀJA valdes un padomes locekļi, patiesā labuma guvēji, pārstāvēttiesīgās personas, prokūristi vai personas, kuras ir pilnvarotas pārstāvēt IZPILDĪTĀJU darbībās, kas saistītas ar filiāli, vai personālsabiedrības biedri, tās valdes vai padomes locekļi, patiesā labuma guvēji, pārstāvēttiesīgās personas vai prokūristi, ja IZPILDĪTĀJS ir personālsabiedrība, un informācija par šajā apakšpunktā minētajām personām Uzņēmumu reģistra atvērto datu vietnē: https://info.ur.gov.lv/#/data-search nav publicēta;
[bookmark: _Hlk139753324]ja uz IZPILDĪTĀJU Līguma spēkā esības laikā iestājas kāds no nosacījumiem, kas izriet no Padomes Regulas (ES) Nr. 833/2014 (2014. gada 31. jūlijs) 5.k. panta 1.punktā noteiktā.
Jebkuri grozījumi un labojumi Līgumā stājas spēkā tikai tad, ja tie noformēti rakstveidā un tos parakstījušas abas Puses, izņemot Līguma 5.12., 5.14., 12.1., 12.4., 12.5., 12.6. un 12.15.apakšpunktā minētajā gadījumā. Rakstiskās vienošanās pievienojamas Līgumam un tās kļūst par Līguma neatņemamām sastāvdaļām. Puses var veikt šādus būtiskus Līguma grozījumus, ja šādu grozījumu nepieciešamību pamato objektīvi apstākļi, kas nav atkarīgi no Pušu gribas, vai, lai novērstu kļūdas Līgumā, vai, ja šādi grozījumi kopumā uzlabotu Pušu sadarbību un Līguma ietvaros VID saņemto Līgumā noteikto pakalpojumu kvalitāti, ja šādi grozījumi nepieciešami tādu apstākļu dēļ, kurus PASŪTĪTĀJS iepriekš nevarēja paredzēt:
precizēt Līgumā noteiktos vispārējos nosacījumus (Līguma 5.punkts);
precizēt Līguma 0.4.0.pielikumā noteikto gabaldarbu pasūtīšanas kārtību;
precizēt Līguma 0.5.0.pielikumā noteikto laika uzskaites darbu pasūtīšanas kārtību;
precizēt Līguma 0.7.0.pielikumā noteikto sadarbības kārtību;
precizēt Līguma 0.6.0.pielikumā noteikto darbu saskaņošanas un nodošanas – pieņemšanas kārtību;
[bookmark: _Hlk154008048]ne agrāk kā 1 (vienu) gadu pēc Līguma spēkā stāšanās dienas un ne vēlāk kā 3 (trīs) mēnešu laikā pēc kārtējā Līguma darbības gada beigām, ja Centrālās statistikas pārvaldes publicētās patēriņa cenu izmaiņas 12 (divpadsmit) mēnešos pret iepriekšējiem 12 (divpadsmit) mēnešiem (%), skaitot no Līguma spēkā stāšanās dienas, pārsniedz 5 % (piecus procentus), pārskatīt Līguma 0.2.0.pielikuma vienošanās protokolā “Sistēmas pilnveidošanas un uzturēšanas cilvēkdienas un izstrādes elementu izcenojumi un darbietilpības vērtēšanas kritēriji” norādīto vidējo cilvēkdienas likmi un veikt tās palielināšanu proporcionāli pārsniegumam, nepieciešamības gadījumā secīgi palielinot Līguma kopējo summu (Līguma 6.1.apakšpunkts), lai novērstu Līguma pirmstermiņa izbeigšanas un Līguma pienācīgas neizpildes risku. Līguma 0.2.0.pielikuma vienošanās protokolā “Sistēmas pilnveidošanas un uzturēšanas cilvēkdienas un izstrādes elementu izcenojumi un darbietilpības vērtēšanas kritēriji” norādītās vidējās cilvēkdienas likmes palielināšana pieļaujama ne biežāk kā 1 (vienu) reizi 12 (divpadsmit) mēnešu periodā (noslēgtā Līguma gada ietvaros) un tā neattiecas uz darbu apjomu, par kuru izpildi Puses ir noslēgušas vienošanās protokolus par gabaldarbu veikšanu, kā arī uz faktiski pasūtītajiem nostrādātā laika darbiem pirms Pušu vienošanās par cilvēkdienas likmes palielināšanu spēkā stāšanās dienas. Līguma darbības laikā Līguma 0.2.0.pielikuma vienošanās protokolā “Sistēmas pilnveidošanas un uzturēšanas cilvēkdienas un izstrādes elementu izcenojumi un darbietilpības vērtēšanas kritēriji” norādīto vidējo cilvēkdienas likmi var palielināt kopumā ne vairāk kā par 10 % (desmit procentiem);
ne agrāk kā 1 (vienu) gadu pēc Līguma spēkā stāšanās dienas un ne vēlāk kā 3 (trīs) mēnešu laikā pēc kārtējā Līguma darbības gada beigām, ja Centrālās statistikas pārvaldes publicētās patēriņa cenu izmaiņas 12 (divpadsmit) mēnešos pret iepriekšējiem 12 (divpadsmit) mēnešiem (%), skaitot no Līguma spēkā stāšanās dienas, pārsniedz 5 % (piecus procentus), pārskatīt Līguma 0.2.0.pielikuma vienošanās protokolā “Sistēmas pilnveidošanas un uzturēšanas cilvēkdienas un izstrādes elementu izcenojumi un darbietilpības vērtēšanas kritēriji” norādīto vidējo cilvēkdienas likmi un veikt tās samazināšanu proporcionāli pārsniegumam, nepieciešamības gadījumā secīgi samazinot Līguma kopējo summu (Līguma 6.1.apakšpunkts), lai novērstu Līguma pirmstermiņa izbeigšanas un Līguma pienācīgas neizpildes risku. Līguma 0.2.0.pielikuma vienošanās protokolā “Sistēmas pilnveidošanas un uzturēšanas cilvēkdienas un izstrādes elementu izcenojumi un darbietilpības vērtēšanas kritēriji” norādītās vidējās cilvēkdienas likmes samazināšana pieļaujams ne biežāk kā 1 (vienu) reizi 12 (divpadsmit) mēnešu periodā (noslēgtā Līguma gada ietvaros) un tas neattiecas uz darbu apjomu, par kuru izpildi Puses ir noslēgušas vienošanās protokolus par gabaldarbu veikšanu, kā arī uz faktiski pasūtītajiem nostrādātā laika darbiem pirms Pušu vienošanās par cilvēkdienas likmes samazināšanu spēkā stāšanās dienas. Līguma darbības laikā Līguma 0.2.0.pielikuma vienošanās protokolā “Sistēmas pilnveidošanas un uzturēšanas cilvēkdienas un izstrādes elementu izcenojumi un darbietilpības vērtēšanas kritēriji”  norādīto vidējo cilvēkdienas likmi var samazināt kopumā ne vairāk kā par 10 % (desmit procentiem).
Puses var veikt būtiskus vai nebūtiskus grozījumus Līgumā PIL 61.panta trešajā un piektajā daļā norādītajā kārtībā un apmērā.
Līgums ir sastādīts uz 23 (divdesmit trīs) lappusēm. Tā neatņemama sastāvdaļa ir šādi pielikumi:
0.1.0. pielikums – Tehniskā specifikācija uz 32 (trīsdesmit divām) lappusēm;
0.1.1. pielikums – IZPILDĪTĀJA tehniskais piedāvājums uz 44 (četrdesmit četrām) lappusēm;
0.2.0. pielikums – Sistēmas pilnveidošanas un uzturēšanas cilvēkdienas un izstrādes elementu izcenojumi un darbietilpības vērtēšanas kritēriji uz 6 (sešām) lappusēm;
0.3.0. pielikums – Sistēmas pilnveidošanas, uzturēšanas un garantijas nodrošināšanas darbu veikšanā iesaistītie speciālisti un prasības to nomaiņas gadījumā uz 13 (trīspadsmit) lappusēm; 
0.4.0. pielikums – Gabaldarbu pasūtīšanas kārtība uz 1 (vienas) lappuses;
0.5.0. pielikums – Laika uzskaites darbu pasūtīšanas un izpildes kārtība uz 2 (divām) lappusēm;
0.6.0. pielikums – Darbu saskaņošanas un nodošanas – pieņemšanas kārtība uz 6 (sešām) lappusēm;
0.7.0. pielikums – Sadarbības kārtība uz 6 (sešām) lappusēm;
0.8.0. pielikums – Nodevumu atbilstība standartiem un normatīvajiem aktiem uz 6 (sešām) lappusēm;
0.9.0. pielikums – Līguma garantijas galvojuma – bankas vai apdrošināšanas sabiedrības galvojuma forma uz 2 (divām) lappusēm;
0.10.0. pielikums – Par fizisko personu datu apstrādi uz 3 (trīs) lappusēm.

1.4. Ja kāds no Līguma punktiem var izrādīties nelikumīgs vai nesaistošs, tas neietekmēs ar Līgumu uzliktās saistības un tiesības kopumā. Līgumam tiek piemērots Latvijas Republikā spēkā esošo normatīvo aktu regulējums.
1.5. Elektronisko dokumentu apmaiņā to sagatavošanai lietojama Microsoft Office programmatūra, ja nav īpašas vajadzības apmainīties ar dokumentiem, kas izstrādāti ar citu programmatūru palīdzību.
2. Pušu rekvizīti un paraksti
	PASŪTĪTĀJS:
Valsts ieņēmumu dienests
Talejas iela 1, Rīga, LV-1978


Vienotais reģ. Nr. 90000069281
PVN maksātāja Nr. LV90000069281
Tālr.: 67122689
eAdrese: _DEFAULT@90000069281
E-pasts: vid@vid.gov.lv
Norēķinu rekvizīti: 
Valsts kase
Kods: TRELLV22
Konta Nr.: LV26TREL2130056037000
	IZPILDĪTĀJS:
SIA “Helmes Latvia”
Juridiskā adrese: Dēļu iela 2, Rīga, LV-1004
Adrese pasta sūtījumiem: Dēļu iela 4A, Rīga, LV-1004
Vienotais reģ. Nr. 40003016728
PVN maksātāja Nr. LV40003016728
Tālr.: +371 28800062, 
eAdrese: _DEFAULT@40003016728
E-pasts: latvia@helmes.com,
Norēķinu rekvizīti:
“SEB banka” AS
Kods: UNLALV2X
Konta Nr.: LV25 UNLA 0050 0173 3556 2

	
ģenerāldirektore Baiba Šmite-Roķe 
	
valdes priekšsēdētājs Viesturs Bulāns





ŠIS DOKUMENTS IR PARAKSTĪTS ELEKTRONISKI
AR DROŠU ELEKTRONISKO PARAKSTU UN SATUR LAIKA ZĪMOGU
